Permudahkan urusan keluar masuk Malaysia
Oleh NUR SHARIEZA ISMAIL

20 September 2021, 8:54 pm
SEPANG – Prosedur kemasukan pelancong asing serta pergerakan warga tempatan ke luar negara perlu dipermudah dan diuruskan secara lebih efisien termasuklah di Lapangan Terbang Antarabangsa Kuala Lumpur (KLIA).
Menteri Kesihatan, Khairy Jamaluddin Abu Bakar berkata, jumlah penerbangan antarabangsa dijangka meningkat dari semasa ke semasa apabila syarat untuk ke luar negara dikurangkan kelak.
“Sebagai contoh, United Kingdom baru-baru ini mengumumkan tiada lagi keperluan kuarantin bagi warga Malaysia yang lengkap vaksin jenis Pfizer dan AstraZeneca sebagai contoh.
“Ini akan mendorong lebih ramai lagi warga negara kita ke luar negara atas urusan tertentu,” katanya pada sidang akhbar selepas mengadakan lawatan di Pusat Pemeriksaan Kesihatan Covid-19 di KLIA di sini hari ini.
Hadir sama Pengerusi MAHB, Datuk Dr. Zambry Abd. Kadir dan Ketua Pegawai Eksekutif MAHB, Datuk Mohd. Shukrie Mohd. Salleh.
Mengulas lanjut, Khairy Jamaluddin berkata, begitu juga dengan permohonan MyTravelPass (MTP), Kementerian Kesihatan (KKM) telah pun meminta Jabatan Imigresen (JIM) untuk melihat balik senarai pemohon.

“Ini bagi membolehkan lebih ramai rakyat Malaysia dapat ke luar negara tanpa membuat permohonan. Sebagai contoh, ramai menghantar anak-anak mereka ke luar negara kerana mendapat tempat di institusi pendidikan di sana namun terpaksa mohon MTP,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sajat dilapor cari suaka di Australia
Oleh KOSMO!

20 September 2021, 9:31 pm
BANGKOK – Pemburuan lapan bulan terhadap Usahawan kosmetik kontroversi, Muhammad Sajjad Kamaruzzaman atau Sajat  kini berakhir, lapor portal berita Coconuts KL hari ini.
Transgender berusia 36 tahun itu ditahan pihak berkuasa imigresen Thailand di kondominiumnya pada 8 September lalu, beberapa bulan selepas pihak berkuasa Malaysia menuduhnya berpakaian seperti wanita di sebuah sekolah agama tiga tahun lalu, lantas melancarkan operasi memburunya.
Sajat dilaporkan didakwa atas kesalahan berkaitan undang-undang imigresen di Thailand dan kemudian dibebaskan dengan ikat jamin AS$2,000 (RM8,385) .
Dia telah mendaftar dengan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) setelah pasportnya ‘dibatalkan’ dan meminta suaka di Australia, demikian menurut laporan itu.
Sajat diperintahkan untuk hadir ke pejabat imigresen Thailand setiap dua minggu, tambahnya.
UNHCR dan Suruhanjaya Hak Asasi Manusia Australia tidak menjawab pertanyaan laman berita Coconuts pada waktu penerbitan artikel ini hari ini. Akaun media sosial peribadi Sajat juga tidak boleh diakses oleh umum.

Jurucakap Polis Imigresen di Thailand, Mejar Jeneral Achayon Krathong enggan mengulas mengenai kes tersebut apabila dihubungi Coconuts. Achayon sebaliknya berkata, beliau perlu memeriksa dengan pasukannya terlebih dahulu mengenai laporan tersebut.
Sajat dilaporkan memberitahu pihak berkuasa Thailand bahawa dia menerima ugutan bunuh selepas mengumumkan hasratnya untuk keluar daripada agama Islam. Dia juga menyatakan sedang diburu oleh 122 pegawai daripada pihak berkuasa agama Islam Selangor.
Terdahulu, Mahkamah Tinggi Syariah Shah Alam pada 23 Februari lalu mengeluarkan waran tangkap terhadap Nur Sajat kerana gagal hadir pada prosiding kes berpakaian wanita tiga tahun lalu.
Waran tangkap itu dikeluarkan oleh Hakim Syarie, Mohammad Khalid Shaee @ Shaii. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ibu, adik Ramlah Ram positif Covid-19
Oleh HARYATI KARIM

20 September 2021, 10:49 pm
PETALING JAYA- Penyanyi Ramlah Ram memohon doa orang ramai selepas ibu dan adiknya disahkan positif virus Covid-19 semalam.
Berita tersebut dikongsikan Ramlah, 56, menerusi satu status dalam Instagram miliknya sebentar tadi.
“Saya hamba yang tidak berdaya ini memohon bantuan semua. Tolong doakan mak dan juga adik saya, Shafiei cepat sembuh.
“Mohon semua keluarga saya di Kluang, Johor dijauhkan daripada penyakit ini. Baru semalam (ibu dan adik) disahkan positif Covid,” tulisnya.
Penyanyi yang popular dengan lagu Selamat Jalan Romeo itu juga meluahkan rasa bimbang terhadap tahap kesihatan ibunya.
Hal ini kerana, menurut Ramlah, ibunya yang bernama Ne telah mencecah usia 80 tahun.

“Saya tengah tidak tahu hendak buat apa lagi, hanya mampu berdoa pada Allah. Saya amat risaukan keadaan mak dengan umur sudah mencecah 80 tahun.
“Sekali lagi, mohon tolong doakan kesembuhan mak dan adik saya. Semoga Allah akan membalas jasa baik kalian berlipat kali ganda. Amin,” tulis Ramlah memohon doa. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pusat Pemeriksaan Kesihatan Covid-19 peribadi di KLIA
Oleh NUR SHARIEZA ISMAIL

20 September 2021, 9:00 pm
SEPANG – Penumpang Antarabangsa yang tiba di Lapangan Terbang Antarabangsa Kuala Lumpur (KLIA) boleh menjalani kemudahan pemeriksaan Covid-19 peribadi yang menjanjikan prosedur ujian yang mudah, cekap serta selamat.
Pengerusi Malaysia Airports Holdings Bhd. (MAHB), Datuk Dr. Zambry Abd Kadir berkata, kemudahan baharu itu bertujuan untuk memastikan bahawa standard perkhidmatan tertinggi dikekalkan serta mematuhi prosedur operasi standard (SOP) perjalanan baharu.
“Mengaktifkan kemudahan baharu ini adalah sebahagian daripada usaha berterusan kami buat orang ramai serta merupakan langkah keselamatan bagi membendung penyebaran virus Covid-19.
“Kami berharap dapat mengembalikan semula keyakinan penumpang yang terbang melalui lapangan terbang ini dengan meningkatkan tahap keselesaan dan kemudahan sepanjang perjalanan mereka,” katanya ketika mengadakan lawatan bersama Menteri Kesihatan, Khairy Jamaluddin Abu Bakar ke Pusat Pemeriksaan Kesihatan Covid-19 di KLIA di sini, hari ini.
Zambry berkata, MAHB bersama-sama BP Laboratorium Klinikal iaitu penyedia penjagaan kesihatan perubatan kelas bagi mengoperasikan Pusat Pemeriksaan Kesihatan Covid-19 tersebut yang telah pun mendapat kelulusan Kementerian Kesihatan dan Majlis Keselamatan Negara.
Menurut beliau, pusat tersebut dapat menampung sekitar 45,000 penumpang setiap hari di kedua-dua terminal dan mereka mempunyai pilihan untuk memilih menggunakan perkhidmatan ini.

“Kos bayaran bagi setiap penumpang bagi perkhidmatan ini adalah antara RM90 hingga RM370 untuk rakyat Malaysia dan RM120 hingga RM470 untuk orang asing,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis nafi dakwaan wanita warga Indonesia didera
Oleh MUHD AFIQ AL-HAFIZ MAT YUSOF

20 September 2021, 7:44 pm
KUALA LUMPUR – Polis menafikan dakwaan seorang wanita warga Indonesia didera majikannya di sebuah kondominium di Taman Ayer Panas pada Khamis lalu.
Ketua Polis Daerah Wangsa Maju, Superintendan Ashari Abu Samah berkata, polis telah mengesan sebuah video tular di media sosial Facebook berdurasi satu minit 10 saat yang memaparkan seorang wanita berada dalam ketakutan dan mendakwa telah didera majikannya.
“Menerusi penelitian ke atas video yang diperolehi, pihak polis dari Ibu Pejabat Polis Daerah (IPD) Wangsa Maju dan Balai Polis Setapak telah pergi ke kondominium berkenaan untuk mendapatkan maklumat kejadian.
“Berdasarkan maklumat yang diperolehi di tempat kejadian dan keterangan saksi, kejadian berlaku pada Khamis lalu kira-kira pukul 10 malam,” katanya dalam satu kenyataan di sini hari ini.
Mengulas lanjut, hasil keterangan saksi, tiada unsur penderaan yang berlaku terhadap mangsa sebaliknya wanita warga Indonesia itu dipercayai mengalami tekanan perasaan kerana hendak balik ke negara asal.
“Mangsa telah berjaya dipujuk oleh rakannya dan ditenangkan, salah seorang kenalan mangsa juga telah membuat laporan polis bagi menafikan berlakunya kejadian dera ke atas mangsa.

“Setakat ini, semakan mendapati tiada sebarang laporan polis dibuat oleh mangsa, individu lain dan pihak kedutaan indonesia berhubung kejadian ini,” jelasnya.
Sehubungan itu, pihak polis berharap supaya spekulasi berlaku kejadian dera ke atas mangsa tidak ditularkan kerana berita yang tidak tepat boleh mendatangkan keresahan dan kerisauan kepada masyarakat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


4,000 remaja di Kelantan sudah divaksin
Oleh ROSALWANI CHE SOH

20 September 2021, 8:29 pm
BACHOK – Hampir 4,000 remaja berusia 16 dan 17 tahun di negeri sudah menerima suntikan vaksin Covid-19 dos pertama sejak Program Imunisasi Covid-19 Kebangsaan (PICK) untuk golongan itu dilaksanakan bermula semalam.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, setakat ini, program yang dijalankan untuk remaja di setiap pusat pemberian vaksin (PPV) seluruh daerah berjalan lancar tanpa sebarang masalah.
“Senarai nama remaja dikumpul melalui Pejabat Pendidikan Daerah yang dikeluarkan oleh Jabatan Pendidikan Negeri (JPN) Kelantan.
“Golongan remaja yang disenaraikan itu kemudian akan menerima suntikan vaksin Covid-19 masing-masing di PPV yang disediakan di setiap daerah,” katanya selepas meninjau projek menaik taraf kemudahan awam di Pantai Irama di sini hari ini.
Sebelum ini, Jabatan Kesihatan Negeri Kelantan (JKNK) memaklumkan suntikan vaksin Covid-19 kepada golongan remaja berusia 12 hingga 17 tahun di Kelantan akan bermula pada minggu ini.
JKNK memperoleh data pelajar daripada JPN termasuk sekolah swasta dan sekolah di bawah Yayasan Islam Kelantan sebelum menjalankan program itu.

Mengulas mengenai perkembangan PICK fi Kelantan, Izani berkata, seramai 935,000 orang telah menerima dos pertama sehingga semalam.
Menurutnya, beliau yakin Kelantan mampu mencapai imuniti kelompok dengan 80 peratus daripada rakyat selesai divaksin dalam tempoh dua minggu lagi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua anggota polis leka berhibur antara 14 ditahan
Oleh MUHD AFIQ AL-HAFIZ MAT YUSOF

20 September 2021, 8:21 pm
KUALA LUMPUR – Dua anggota polis berpangkat Lans Koperal dan konstabel (sokongan) dari cawangan Tugas Am antara 14 individu ditahan ketika sedang leka berhibur dalam satu parti liar di sebuah residensi mewah di Changkat Raja Chulan, di sini Sabtu lalu.
Serbuan telah dijalankan sepasukan polis dari Jabatan Siasatan Jenayah Narkotik Kuala Lumpur selepas mendapat maklumat dan melakukan risikan.
Ketua Jabatan Siasatan Jenayah Narkotik (JSJN) Kuala Lumpur, Asisten Komisioner Sahar Abd. Latif berkata, kesemua tangkapan terdiri daripada tujuh lelaki dan tujuh wanita tempatan berusia dalam lingkungan 20 hingga 40 tahun.
“Hasil pemeriksaan di premis tersebut, polis telah menjumpai dadah jenis Ketamin seberat 5.56 gram yang dianggarkan bernilai RM834.
“Penganjur parti liar berkenaan adalah seorang lelaki berusia 39 tahun dan alasan yang diberikan kerana menganjur parti liar tersebut adalah untuk bertemu kenalan serta berhibur.
“Pengunjung yang hadir dijemput melalui panggilan telefon oleh penganjur dan tiada sebarang bayaran dikenakan. Premis tersebut telah disewa oleh penganjur dengan harga RM220 sehari,” katanya dalam satu kenyataan di sini hari ini.

Sahar memberitahu, hasil semakan lanjut identiti pengunjung mendapati, dua antara yang ditahan adalah anggota polis berpangkat Lans Koperal dan Konstabel (sokongan) dari Cawangan Tugas Am.
“Hasil ujian saringan air kencing mendapati kesemua 14 individu yang ditahan positif dadah jenis Ketamin.
“Kesemua mereka telah dikenakan kompaun RM4,000 setiap seorang di bawah Peraturan 17(1) Akta Pencegahan dan Pengawalan Penyakit Berjangkit 1988 (Akta 342) (Pelan Pemulihan Negara) (No.2) 2021 menjadikan jumlah kompaun sebanyak RM56,000,” jelasnya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


LZS sumbang RM1 juta, bantu intitusi perubatan awam Selangor
20 September 2021, 8:13 pm
SERDANG – Lembaga Zakat Selangor (LZS) memperuntukkan sumbangan sebanyak RM1 juta wang pengurusan operasi amil bagi membantu institusi perubatan awam dan petugas barisan hadapan di Selangor.
Ketua Pegawai Eksekutifnya, Saipolyazan M. Yusop berkata, sumbangan tersebut yang diperuntukkan di bawah salah satu inisiatif bantuan Zakat Selangor Peduli sebagai tanda sokongan dan keprihatinan amil zakat Selangor membantu kesiapsiagaan institusi perubatan menangani penularan Covid-19.
“Setiap hospital menerima sumbangan di antara RM30,000 hingga RM100,000 bergantung kepada keperluan hospital.
“Ia akan digunakan bagi pembelian keperluan Covid-19 seperti katil, tilam, kerusi roda, alat bantuan pernafasan, tong oksigen dan sebagainya,” katanya
Beliau berkata demikian dalam Majlis Serahan Sumbangan Zakat Selangor Peduli Kepada Barisan Hadapan dan Hospital Covid-19 di Hospital Serdang hari ini.
Pada majlis tersebut, LZS turut menyampaikan sumbangan kepada Hospital Sungai Buloh, Hospital Selayang dan Hospital Ampang masing-masing sebanyak RM100,000, diikuti Hospital Tengku Ampuan Rahimah (HTAR) dan Hospital Serdang sebanyak RM90,000 setiap satu.

Sementara itu, Hospital UiTM menerima sumbangan sebanyak RM80,000 manakala Hospital Shah Alam, Hospital Kajang dan Hospital Banting pula RM50,000.
Hospital Kuala Kubu Bharu, Hospital Tanjong Karang dan Hospital Sabak Bernam masing-masing menerima sumbangan sebanyak RM30,000. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki hampir putus pergelangan tangan ditetak jiran
Oleh NUR ANATI JUHARI

20 September 2021, 7:51 pm
JITRA – Seorang lelaki cedera parah apabila pergelangan tangan kirinya hampir putus akibat ditetak jirannya di hadapan sebuah rumah di Kampung Kelubi Dalam, di sini hari ini.
Dalam kejadian kira-kira pukul 2 petang itu, mangsa berusia 27 tahun dikatakan pergi ke rumah suspek berusia 29 tahun sebelum berlaku pergaduhan antara mereka.
Ketua Polis Daerah Kubang Pasu, Superintendan Rodzi Abu Hassan berkata, kedua-dua lelaki terbabit yang dipercayai mempunyai hubungan kekeluargaan menggunakan sebilah parang dan pedang dalam kejadian tersebut.
Katanya, ekoran kejadian itu, mangsa mengalami kecederaan pada pergelangan tangan kiri manakala suspek cedera pada perut.
“Mangsa dihantar ke Hospital Jitra untuk rawatan manakala suspek ditahan untuk tindakan lanjut,” katanya hari ini.
Jelas beliau, pihaknya merampas kedua-dua senjata tajam yang digunakan.

“Kita masih menyiasat punca kejadian yang mana suspek didapati merupakan pesakit mental” ujarnya.
Tambahnya, kes disiasat mengikut Seksyen 326 Kanun Keseksaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki hilang dalam hutan belum dijumpai
Oleh IVAN AMIRUL

20 September 2021, 7:37 pm
TUARAN – Pasukan bomba dan penyelamat daerah Tuaran giat melaksanakan operasi mencari dan menyelamat (SAR) seorang lelaki yang dilaporkan hilang di Kampung Giling sejak 11 September lalu.
Mangsa, Tuin Lohohan, 32, difahamkan tidak pulang ke rumahnya selepas masuk ke hutan pada hari kejadian kira-kira pukul 10 pagi.
Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, pihaknya hanya menerima panggilan kecemasan pada pukul 12.22 tengah hari ini.
“Seramai tiga anggota termasuklah unit anjing pengesan (K9) diarahkan ke lokasi kejadian bersama satu kenderaan utiliti pacuan empat roda.
“Anggota bertugas mencari mangsa di sekitar laluan masuk ke hutan dan tiada sebarang petunjuk boleh dikaitkan dengan mangsa setakat ini.
“Tujuan mangsa masuk ke dalam hutan pada hari kejadian juga tidak diketahui anggota keluarga,” katanya menerusi satu kenyataan hari ini.

Jelas beliau, operasi SAR bagi mengesan mangsa terpaksa ditangguhkan pada pukul 4.34 petang dan bakal disambung semula pada hari esok kira-kira pukul 7 pagi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Buruh binaan nyaris maut terkena renjatan elektrik
Oleh KHAIRULMIZAN YAHYA

20 September 2021, 8:34 pm
PEKAN – Seorang buruh binaan nyaris maut selepas terkena renjatan elektrik ketika melakukan kerja pembinaan sebuah rumah di Kampung Benta, Peramu, di sini hari ini.
Dalam kejadian kira-kira pukul 4.27 petang itu, mangsa Mohd Firdaus Ismail, 25, hanya mengalami kekejangan otot dan berjaya diselamatkan Jabatan Bomba dan Penyelamat Malaysia (JBPM).
Ketua Balai Bomba dan Penyelamat Pekan dan Peramu, Wan Samsul Effendi Wan Mahmud berkata, lapan anggota bomba termasuk seorang pegawai dari Balai Bomba dan Penyelamat Peramu bergegas ke lokasi kejadian sebaik menerima laporan.
“Sampai di lokasi kejadian terdapat seorang lelaki terbaring di atas struktur bumbung rumah dalam pembinaan terbabit.
“Pihak bomba berjaya membawa turun mangsa dengan menggunakan tali menyelamat manakala keadaan mangsa ketika itu lemah dan mengalami kekejangan otot,” katanya dalam kenyataan hari ini.
Menurut beliau, mangsa kemudiannya dihantar ke Hospital Pekan untuk rawatan lanjut. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tular ‘pontianak’ jual bubur sagu tepi jalan
Oleh KOSMO!

20 September 2021, 8:30 pm
JAKARTA – Seorang peniaga bubur sagu di Indonesia sanggup berpakaian dan mendandan wajahnya seperti hantu ‘pontianak’ untuk menarik pembeli ke gerainya, lapor laman Suara.com.
Menurut satu video yang dimuat naik di platform TikTok @khoirunnisa3288, pemilik akaun itu telah merakam aksi peniaga tersebut.
Perakam merupakan salah seorang pelanggan dan telah singgah ke gerai wanita itu untuk membeli juadah bubur sagu.
Selain mengenakan solekan menyerupai pontianak, wanita itu juga mengilai dan ketawa, menyebabkan aksinya menjadi perhatian orang ramai.
“Bubur sagu jualan cik pontianak,” demikian keterangan yang ditulis pada video tersebut.
Video itu sudah ditonton lebih 2.5 juta kali dengan 227,500 tanda suka.

Netizen juga meninggalkan pelbagai komen pada video tersebut.
“Saya tidak boleh membayangkan jika membeli bubur itu pada waktu tengah malam,” tulis seorang netizen.
“Selepas melihat dia ketawa, saya bukannya takut tetapi turut sama tertawa,” tulis seorang netizen lain. – Agensi


Netizen sebak lihat lelaki tidur sebelah kubur isteri
Oleh KOSMO!

20 September 2021, 8:30 pm
JAKARTA – Satu video yang memaparkan aksi seorang lelaki yang berbaring di sebelah kubur dipercayai milik isterinya menjadi bualan netizen di laman sosial baru-baru ini, lapor laman Suara.com.
Menerusi video yang dimuat naik di akaun TikTok @lukmansemborro itu, jelas kelihatan seorang lelaki sedang berbaring di sebelah sebuah kubur tanpa apa-apa kain untuk mengalas tubuhnya.
Dia hanya mengenakan baju berwarna biru dan seluar panjang.
Kubur di sebelahnya pula ditaburi dengan kuntuman bunga yang lkelihatan masih baharu dan segar.
Video tersebut bagaimanapun tidak menjelaskan mengapa lelaki itu berbaring di situ.
Aksi lelaki itu menyebabkan netizen berasa sedih dan sebak.

Menerusi ruangan komen, netizen dilihat membuat andaian bahawa kubur tersebut adalah milik arwah isteri lelaki itu.
“Mungkin isterinya baru meninggal dunia dan dia menunggu di sebelah kubur tersebut. Semoga anda bersabar ya,” tulis seorang netizen.
“Mungkin isterinya meninggal dunia dalam keadaan sedang hamil lalu dia menunggu di sisi isterinya bagi mengelakkan bayinya nanti diambil orang jahat, begitulah kata datuk saya dahulu,” tulis seorang netizen lain.
Video tersebut sudah ditonton hampir 10,000 kali dengan lebih 6,000 tanda suka. – Agensi


Senarai pemenang Liga Fantasi Kosmo! esok
Oleh KOSMO!

20 September 2021, 8:08 pm
SAINGAN Liga Fantasi Kosmo! untuk minggu kelima menutup tirai selepas berakhirnya aksi Totteham Hotspur menentang Chelsea awal pagi semalam.
Para pengurus sebahagiannya gembira dengan percaturan yang dilakukan apabila pemain-pemain yang dipilih berjaya mempamerkan aksi terbaik menerusi gol dan umpanan gol yang dihasilkan sekali gus menyumbang banyak mata untuk pasukan.
Panel pemilihan Kosmo! berjaya memilih lima pasukan terbaik yang berjaya meraih mata tertinggi sepanjang aksi minggu kelima dan nantikan senarai lima pemenang esok (21 September 2021) dalam akhbar Kosmo!
Semoga ada rezeki anda.


Permohonan kuarantin di rumah lebih mudah menerusi portal HQA
Oleh NUR SHARIEZA ISMAIL

20 September 2021, 6:22 pm
SEPANG – Permohonan untuk menjalani kuarantin di rumah kini lebih mudah menerusi portal Home Quarantine Application (HQA) yang boleh diakses pengembara dari luar negara mulai esok.
Menteri Kesihatan, Khairy Jamaluddin Abu Bakar berkata, portal yang menampilkan sistem lebih mantap tersebut telah dibangunkan oleh Kementerian Kesihatan (KKM) menerusi Crisis Pusat Kesiapsiagaan dan Tindak Cepat Krisis (CPRC).
Menurut beliau, dengan wujudnya portal HQA sebagai langkah penambahbaikan, pengurusan permohonan kuarantin di rumah itu dapat dilakukan dengan lebih baik berbanding sebelum ini.
“Satu borang sahaja perlu diisi dan permohonan perlu dibuat dalam tempoh tujuh hingga 10 hari sebelum ketibaan ke Malaysia.
“Justeru, pengembara yang akan tiba di Malaysia mulai 28 September 2021 boleh membuat permohonan kuarantin wajib di rumah atau tempat kediaman melalui portal HQA ini,” katanya pada sidang akhbar di Lapangan Terbang Antarabangsa (KLIA) di sini hari ini.
Terdahulu, beliau mengadakan lawatan ke Pusat Kemudahan Ujian Pengesanan Covid-19 di lapangan terbang berkenaan.

Portal berkenaan boleh diakses oleh orang ramai menerusi pautan https://ecovid19.moh.gov.my/outbreak-portal-hqa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Angkara Proton Wira, tiga beranak nyaris maut
Oleh NABIL AIMAN NOR AZWAN

20 September 2021, 6:15 pm
PETALING JAYA – Tindakan sebuah kereta Proton Wira menukar laluan lorong secara tiba-tiba disyaki punca pasangan suami isteri serta anak mereka yang sedang menunggang motosikal mengalami kemalangan, baru-baru ini.
Menerusi perkongsian video oleh @Naimazharrrr di akaun Twitter miliknya, sebuah keluarga yang menaiki motosikal telah merempuh sebuah kenderaan utiliti sukan (SUV) jenis Mazda yang terpaksa brek mengejut setelah sebuah Proton Wira menukar laluan secara tiba-tiba.
Berdasarkan video berdurasi 42 saat yang dikongsikan @Naimazharrrr, kereta tersebut dilihat menukar masuk ke laluan kirinya secara mengejut sehingga menyebabkan pengguna jalan raya lain terlibat kemalangan.
Bagaimanapun, pemandu kereta itu dipercayai berlalu begitu sahaja tanpa melihat keadaan keluarga yang terlibat dalam kemalangan.
Video itu mendapat lebih 282,900 tontonan dan dihujani lebih 9,087 komen di Twitter miliknya.
Salah seorang pengguna @ZulfikriZainal berkata, tindakan pemandu kereta yang secara melulu menukar lorong di jalan raya itu boleh membahayakan nyawa individu lain.

“Pertama sekali kalau nak tukar lorong tengok cermin sisi dan jangan lupa beri signal, disebabkan awak yang nak tukar lorong, tak pasal-pasal orang lain yang ‘accident’, nyaris tak mati,” katanya.
Sementara itu, @DarmiziDahari memberi pesanan buat penunggang motosikal serta pemandu kenderaan bertayar empat di luar sana supaya mengamalkan jarak pemanduan selamat. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pesakit kuarantin di MAEPS boleh kira dengan jari
Oleh NABIL AIMAN NOR AZWAN

20 September 2021, 7:28 pm
PETALING JAYA – Seorang petugas barisan hadapan berkongsi video keadaan di Taman Ekspo Pertanian Malaysia (MAEPS) Serdang yang menunjukkan situasi di pusat kuarantin itu semakin lengang.
Menerusi perkongsian video oleh Andrian Shah di laman aplikasi TikTok, dia bersama petugas barisan hadapan yang lain bertanya ke mana mereka akan pergi selepas pusat kuarantin tersebut tiada pesakit suatu masa nanti.
Berdasarkan video berdurasi 25 saat yang dikongsikan oleh Andrian Shah, kelihatan kawasan di sekitar MAEPS sudah mula lengang dan pesakit-pesakit Covid-19 juga sudah boleh dihitung menggunakan jari.
Video itu mendapat lebih 493,00 tontonan dan 36,000 tanda suka di laman aplikasi Tiktok.
Rata-rata netizen lega dan berterima kasih dengan usaha yang dilakukan petugas barisan hadapan dalam mengekang wabak Covid-19.
“Khabar berita yang baik buat semua kerana negara kita sudah ada sinar untuk kembali menjalani kehidupan yang normal, selepas sudah dua tahun hidup dalam ketakutan,” kata @AriffRoseli.

“Terima kasih kepada frontliners yang sanggup mengorbankan apa-apa sahaja demi memastikan kami hidup dalam keadaan yang sihat dan dijauhi penyakit Covid-19,” jelas @TarmiziAhmad.
“Selepas ini mesti rindu detik-detik di dekat sana, petugas di MAEPS, Serdang semua baik-baik walaupun penat, tetapi mereka tetap menceriakan kehidupan seharian kami,” ujar @ZalehaHassan. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Padah jual ayam dengan harga tidak munasabah
Oleh JAMLIAH ABDULLAH

20 September 2021, 6:55 pm
ALOR SETAR – Sebanyak 21 premis diberikan notis bertulis di bawah Seksyen 21 Akta Kawalan Harga dan Anti Pencatutan 2011 setelah didapati menjual ayam pada harga tidak munasabah di negeri ini.
Timbalan Pengarah Penguat Kuasa (Operasi), Kementerian Perdagangan Dalam Negeri dan Hal Ehwal Pengguna (KPDNHEP), Shamsul Nizam Khalil berkata, pemantauan dan pemeriksaan harian dilakukan secara konsisten di setiap rantaian pengedaran ayam iaitu penternak, pemborong dan peruncit.
Menurutnya, operasi itu penting dalam memastikan tiada pihak yang memanipulasi harga dan mengaut keuntungan tidak munasabah.
“Susulan daripada isu kenaikan harga ayam, KPDNHEP Kedah menjalankan pemeriksaan berterusan di pasar-pasar awam untuk memastikan peniaga tidak menjual ayam standard melebihi RM9.50 sekilogram,” katanya dalam satu kenyataan di sini hari ini.
Jelas beliau, pihaknya setakat ini telah melakukan 704 pemeriksaan di seluruh negeri ini bagi memastikan isu kenaikan harga ayam dapat dikawal.
“Ayam di pasar basah dijual pada harga antara RM9 sehingga RM10.50 sekilogram sejak awal bulan ini,” ujarnya.

Bagaimanapun, katanya, pemeriksaan juga mendapati ada peniaga menjual ayam standard pada harga RM7.90 di Pasar Besar Alor Setar. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes saman Mujahid, Harakah berhubung isu Sajat selesai
Oleh NUZULSHAM SHAMSUDDIN

20 September 2021, 7:04 pm
KUALA LUMPUR  – Kes saman fitnah Datuk Seri Dr. Mujahid Yusof terhadap Harakah membabitkan isu Muhammad Sajjad Kamaruzzaman atau Sajat, yang didakwa memakai telekung dan berpakaian seperti wanita sewaktu menunaikan umrah akhirnya selesai di Mahkamah Sesyen Sivil di sini.
Perkara itu dimaklumkan oleh peguam Noorazmir Zakaria, yang mewakili Mujahid ketika dihubungi media selepas prosiding secara online di hadapan Hakim Zulqarnain Hassan.
“Hari ini mahkamah telah merekodkan penghakiman persetujuan kedua-dua belah pihak untuk kes diselesaikan.
“Antara penyelesaian kes itu ialah penulis harakah (defendan pertama) akan membuat penulisan permohonan maaf secara terbuka kepada (Datuk Seri) Mujahid di akhbar harakah dan menarik balik artikel tulisan beliau bertajuk ‘Sajat: Mujahid dan K’jaan PH patut dipersalahkan dan Keterlanjuran Sajat kesilapan Mujahid dan kerajaan PH’,” katanya.
Bagaimanapun, Noorazmir berkata terma-terma penyelesaian lain yang terkandung di dalam penghakiman tersebut tidak dapat didedahkan.
Sepatutnya hari ini adalah ditetapkan untuk perbicaraan kes itu tetapi kedua-dua pihak telah mencapai persetujuan untuk menyelesai kes.

Sebelum ini, pada 30 Ogos lalu mahkamah sama telah menyarankan supaya kes saman itu diselesaikan secara baik menerusi proses mediasi.
Noorazmir sebelum ini berkata peguam kedua-dua pihak akan berbincang dengan anak guam masing-masing mengenai perkara ini.
Pada 12 Ogos tahun lalu, Mujahid selaku plaintif memfailkan saman itu dengan menamakan Aziz, Wan Nordin, Galeri Media dan pencetak akhbar itu, Percetakan Turbo (M) Sdn. Bhd. sebagai pertama hingga keempat.
Dalam penyataan tuntutan, Mujahid mendakwa pada 7 Februari lalu, Aziz, Wan Nordin dan Galeri Media telah menulis dan menerbitkan kenyataan memfitnah terhadap plaintif di laman sesawang harakahdaily menerusi artikel bertajuk ‘Sajat: Mujahid dan K’jaan PH patut dipersalahkan’ dan menerbitkan satu lagi kenyataan memfitnah terhadapnya di akhbar Harakah bertarikh 10 hingga 13 Februri lepas menerusi artikel ‘Keterlanjuran Sajat kesilapan Mujahid dan kerajaan PH’. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Netizen ‘cair’ lihat wajah UAS ketika muda
Oleh KOSMO!

20 September 2021, 7:30 pm
JAKARTA – Nama pendakwah terkenal Indonesia, Ustaz Abdul Somad (UAS) baru-baru ini menjadi hangat selepas beliau memuat naik gambar-gambarnya ketika waktu muda sehingga ada dalam kalangan netizen yang menyamakannya dengan lelaki dari Korea Selatan, lapor laman berita Suara.com hari ini.
Dalam satu daripada gambarnya yang dikongsikan di Instagram miliknya, netizen meluahkan rasa kagum mereka melihatkan rupa paras UAS yang kelihatan kacak dan bergaya.
Gambar yang dirakam pada tahun 2005 di Ifran, Maghribi itu memaparkan UAS memiliki rambut yang agak lebat dengan keningnya yang tebal.
“Ustaz mirip ‘oppa’ Korea,” komen seorang netizen.
“Rambut UAS jika pendek kelihatan seperti Bruce Lee,” kata seorang lagi netizen.
Sebelum ini, UAS pernah beberapa kali berkongsikan gambarnya ketika waktu muda sambil mengenang memori bersama rakan-rakannya ketika belajar di luar negara. -Agensi


Misteri ‘bola api’ terbang di udara
Oleh KOSMO!

20 September 2021, 6:30 pm
JAKARTA – Sebuah video yang memaparkan objek seperti bebola api yang sedang terbang di udara menjadi tular di media sosial dengan ramai yang mengaitkannya dengan unsur mistik, lapor laman berita Detik.com hari ini.
Menerusi video yang dilaporkan berlaku di daerah Banjarnegara, Jawa Tengah itu, ‘bebola api’ tersebut kelihatan sedang terbang sehingga paras lampu jalan.
“Kelihatan seperti berlaku ‘pertarungan’ yang melibatkan makhluk ghaib,” kata seorang netizen.
Berdasarkan siasatan yang dijalankan oleh Detik.com, kejadian itu kemudiannya disahkan oleh penduduk setempat sebagai api yang digunakan untuk membakar sarang lebah.
Menurut penduduk, terdapat individu menyalakan api pada batang buluh yang kemudiannya digunakan untuk membakar sarang haiwan itu.
“Jika dilihat dengan betul, objek itu adalah batang buluh yang digunakan untuk membakar sarang lebah. Bagaimanapun, kami tidak tahu siapa yang merakam video itu dan menyebarkan perkara yang tidak betul,” kata seorang penduduk. – Agensi


Penduduk Kampung Janda bantah nama perkampungan
Oleh KOSMO!

20 September 2021, 7:00 pm
JAKARTA – Penduduk sebuah perkampungan digelar Kampung Janda yang terletak di daerah Bogor, Jawa Barat membantah nama yang diberikan kepada desa tersebut kerana disifatkan sebagai satu penghinaan, lapor laman berita Detik.com semalam.
Kampung Janda adalah nama julukan yang lebih dikenali ramai berbanding nama sebenar desa itu iaitu Kampung Panyarang.
Menurut Ketua Kampung Ciburayut, Duloh, berbeza dengan namanya, kampung tersebut didakwa tidak didiami oleh ramai ibu tunggal.
“Sebenarnya, tidak ada masalah jika seseorang wanita itu menjadi ibu tunggal, cuma penduduk kampung enggan menerima nama julukan tersebut,” katanya.
Sementara itu, tambah Duloh, nama gelaran Kampung Janda mula muncul kerana terdapat ramai wanita di situ menjadi janda akibat kematian suami.
“Ramai golongan lelaki di kampung ini bekerja sebagai buruh di tapak perlombongan haram.

“Disebabkan itu, ramai wanita kematian atau ditinggalkan suami mereka disebabkan sakit, kemalangan di tempat kerja atau sebab-sebab lain,” ujarnya.
Dalam pada itu, seorang penduduk, Siti Yuningsih berkata, dia berharap agar orang ramai tidak lagi memanggil kampung itu sebagai Kampung Janda sehingga menyebabkan ramai orang luar pergi ke situ hanya semata-mata kerana namanya.
“Kami berharap agar orang ramai tidak lagi menggelar kampung ini sebagai Kampung Janda. Sebaliknya, sebutlah nama sebenarnya iaitu Kampung Panyarang,” katanya. – Agensi


Lima PPV di JB tawar vaksin secara ‘walk in’
Oleh MOHAMAD FAIZAL HASHIM

20 September 2021, 6:46 pm
JOHOR BAHRU – Sebanyak lima Pusat Pemberian Vaksin (PPV) di daerah ini dibuka untuk mendapatkan vaksin secara terus atau ‘walk in’ dengan menawarkan 3,200 dos suntikan sehari mulai hari ini hingga Jumaat ini.
Pegawai Daerah Johor Bahru, Datuk Abdul Rahman Salleh berkata, inisiatif itu bagi mempercepatkan proses pemberian vaksin Covid-19 kepada penduduk di bandar raya ini.
Katanya, langkah tersebut juga sekali gus mencapai sasaran 100 peratus penduduk daerah ini untuk sekurang-kurangnya untuk menerima dos pertama pada bulan ini.
“Inisiatif vaksinasi ‘walk in’ ini bagi memberi ruang kepada penduduk yang masih belum mendapat janji temu dan belum mendaftar menerusi aplikasi MySejahtera.
“Ia termasuk penduduk yang tercicir untuk mendapatkan dos kedua atas sebab-sebab tertentu,” katanya dalam kenyataan hari ini.
Beliau berkata, sebanyak 3,200 dos suntikan sehari ditawarkan kepada yang terawal mengikut pecahan di setiap PPV yang dibuka bermula pukul 10 pagi hingga 4 petang.

Katanya, PPV yang terlibat bagi ‘walk in’ ini ialah PPV Taman Nusantara yang mempunyai kapasiti 300 dos sehari, PPV Iskandar Malaysia Studio (500 dos sehari), PPV Midvalley Southkey (1,000 dos sehari) dan PPV Taman Mawar (400 dos sehari).
Mengikut data Jawatankuasa Khas Jaminan Akses Bekalan Vaksin COVID-19 (JKJAV) sehingga 11.59 malam tadi, Johor merekodkan 92.1 peratus sekurang-kurangnya menerima satu dos manakala 69.5 peratus populasi dewasa yang sudah lengkap vaksinasi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lima ditahan angkara jual senjata api buatan sendiri
Oleh IVAN AMIRUL

20 September 2021, 6:35 pm
RANAU – Lima lelaki dipercayai terlibat dalam aktiviti membuat serta menjual senjata api buatan sendiri ditahan Ibu Pejabat Polis Daerah (IPD) Ranau dalam serbuan dilaksanakan bersama Ibu Pejabat Polis Kontijen (IPK) Sabah pada 10 September lalu.
Semua lelaki berusia antara 29 sehingga 57 tahun berkenaan diberkas bersama 20 laras senjata api jenis bakakuk, ginsuk, senapang angin dan senapang guli serta puluhan peluru hidup.
Ketua Polis Daerah Ranau, Deputi Superintendan Simiun Lomudin berkata, penahanan pertama melibatkan suspek berusia 30 tahun yang ditahan di sebuah rumah di Kampung Kigiuk.
“Polis berjaya merampas dua laras senjata api bersama 11 butir peluru hidup, 30 butir palet senapang angin dan peralatan membuat senjata api.
“Ekoran penahanan suspek, kita meneruskan operasi dengan menyerbu beberapa lokasi sekitar daerah ini dan menahan empat suspek lain.
“Kita berjaya merampas tujuh laras bakakuk dan 11 laras senapang bersama peluru hidup dan palet senapang angin,” katanya ketika sidang akhbar di IPD Ranau hari ini.

Jelasnya, siasatan awal mendapati pemilik senjata api memberi alasan senjata api berkenaan digunakan untuk tujuan keselamatan tanaman dan memburu,” ujarnya.
Katnya, kes disiasat mengikut Seksyen 7 Akta Senjata Api (penalti lebih berat) 1971 yang membawa hukuman mati atau penjara seumur hidup dan tidak kurang enam sebatan jika sabit kesalahan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Harapan balik kampung makin cerah
Oleh AHMAD SHAHERMAN SHAMSURI

20 September 2021, 5:00 pm
PETALING JAYA – Harapan orang ramai untuk melihat sempadan negeri dibuka untuk tujuan rentas negeri semakin cerah apabila angka positif Covid-19 hari ini terus mencatatkan trend penurunan.
Menerusi perkongsian di laman Facebook Ketua Pengarah Kesihatan, Tan Sri Dr. Noor Hisham Abdullah, jumlah kes positif yang dilaporkan hari ini adalah sebanyak 14,345.
Daripada jumlah itu, Sarawak kekal mendahului negeri lain apabila mencatatkan 3,611 kes diikuti Johor (1,598) dan Selangor (1,365).
Menariknya, Wilayah Persekutuan (WP) Labuan tidak mencatatkan sebarang kes hari ini, manakala WP Putrajaya menduduki tempat kedua negeri dengan jumlah kes paling sedikit iaitu hanya 11 kes diikuti Perlis sebanyak 51 kes.
Susulan perkongsian itu, rata-rata pengguna laman Facebook gembira dengan trend penurunan itu dan mereka seolah-olah tidak sabar untuk menunggu pengumuman pembukaan semula sempadan negeri.
“Alhamdulillah, boleh dah buka sempadan negeri,” tulis Abe Yusmey.

Turut meninggalkan komen adalah seorang lagi netizen dikenali sebagai Ijam Perantau.
“Kalau trend ini berterusan, sebulan dua lagi bolehlah kita merasai suasana balik kampung, sudah dua tahun tak jumpa mak ayah di kampung, rindunya hanya Allah sahaja yang tahu,”tulisnya.
Berkongsi perasaan sama adalah seorang lagi pengguna dikenali sebagai Ayu Ikarahayu.
“Dah boleh apply (pohon) cuti untuk balik kampung lepas ni, dah dua tahun tak balik, mahu cuti panjang bila kerajaan benarkan rentas negeri,” ujarnya.
Terdahulu, Kosmo! melaporkan kerajaan akan mengumumkan kebenaran rentas negeri dalam waktu terdekat sebagai langkah memulihkan industri pelancongan negara yang terjejas teruk akibat pandemik Covid-19.
Menurut Menteri Pelancongan, Seni dan Budaya (Motac), Datuk Seri Nancy Shukri berkata, pihaknya kini sedang berbincang dengan pelbagai pihak untuk tujuan itu.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PDRM sahkan Nur Sajat ditangkap oleh Imigresen Thailand
20 September 2021, 4:51 pm
PETALING JAYA – Polis Diraja Malaysia (PDRM) mengesahkan Muhammad Sajjad Kamaruz Zaman atau dikenali sebagai Nur Sajat ditangkap oleh pihak imigresen Thailand, pada pukul 6 petang 8 September lalu .
Pengarah Jabatan Siasatan Jenayah Bukit Aman, Datuk Seri Abd. Jalil Hassan berkata, usahawan kosmetik itu ditahan atas kesalahan memiliki pasport yang tidak sah.
“Pada 9 September lalu, Sajat telah dihadapkan ke Mahkamah Thailand atas kesalahan Imigresen dan dikenakan hukuman denda.
“Nur Sajat turut dikehendaki di Malaysia bersabit Seksyen, Repot: 345/2021 di bawah Seksyen 185 Kanun Keseksaan kerana menghalang penjawat awam dan Seksyen 353 Kanun Keseksaan kerana menggunakan kekerasan jenayah bagi menakutkan penjawat awam daripada menjalankan kewajipannya,” katanya dalam satu kenyataan di sini hari ini.
Jelasnya, usaha untuk membawa pulang Nur Sajat sedang giat dilaksanakan.
Terdahulu, media melaporkan, usahawan terbabit ditahan di sebuah kondominium mewah di Bangkok, Thailand, bersama seorang lelaki warga Thailand yang juga berperwatakan seperti wanita ketika serbuan pihak imigresen.

Nur Sajat pada 9 September lalu didakwa di mahkamah Thailand atas kesalahan berkaitan imigresen di negara terbabit namun dia dibebaskan sehari kemudian dengan jaminan AS$2,000 (RM8,343) yang dibuat seorang warga tempatan.
Mahkamah Tinggi Syariah pada 23 Februari lalu, mengeluarkan waran tangkap terhadap Nur Sajat kerana gagal hadir pada prosiding kes berpakaian wanita tiga tahun lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek 101 tahun lembut hati setelah dipujuk
Oleh ASLIZA MUSA

20 September 2021, 5:19 pm
IPOH – Sebelum ini, Choong Yat Han berkeras enggan disuntik vaksin Covid-19 kerana merasakan tidak perlu selain mengganggap usianya terlalu lanjut.
Bagaimanapun, pujukan demi pujukan anak cucunya sejak lima bulan lalu berakhir apabila dia berubah fikiran.
Nenek berusia 101 tahun yang tinggal di Buntong dibawa ke Pusat Pemberian Vaksin (PPV) di Meru Valley Resort hari ini ditemani anak lelakinya untuk menerima suntikan dos pertama vaksin Sinovac.
Menurut Yat Han, anak dan cucunya tidak pernah jemu memujuk, malah mereka sentiasa mengingatkan mengenai bahaya Covid-19.
Katanya, dia yang merasakan tidak memerlukan sebarang suntikan imunisasi ekoran sudah tua lembut hati setelah melihat kesungguhan keluarga dalam memastikan kesihatan dan keselamatannya terjaga.
“Saya sudah tua sebab itu saya rasa tidak perlu lagi vaksin, tetapi anak dan cucu ada beritahu jika tidak disuntik, saya tidak boleh keluar rumah atau ke mana-mana.

“Mereka kata perlu ambil vaksin sebab tidak mahu saya sakit, lagipun vaksin boleh lindung semua. Sebab itu saya setuju untuk disuntik, lagipun tidak sakit pun dicucuk,” katanya ketika ditemui di sini hari ini.
Sementara itu, anak lelaki Yat Han, Chan Ho Han, 72, berkata, pendaftaran ibunya melalui MySejahtera dibuat sebaik sahaja wanita itu bersetuju untuk divaksin minggu lalu.
Katanya, mereka sekeluarga berasa lega dan gembira kerana wanita itu akhirnya berjaya disuntik vaksin Covid-19 hari ini.
“Sejak April lalu kami pujuk dia, tapi emak memang berkeras tidak mahu disuntik dan menolak mentah-mentah cadangan kami.
“Mungkin selepas kami beritahu penyakit sekarang sudah makin teruk dan hanya orang sudah divaksin boleh keluar rumah dan makan di restoran, barulah dia lembut hati dan bersetuju,” katanya yang memberitahu ibunya tidak mempunyai masalah kesihatan.
Dalam pada itu, Pengarah Meru Valley Resort, Datuk Lim Si Boon berkata, sejak PPV itu beroperasi Ogos lalu, kira-kira 10,000 orang telah menerima suntikan vaksin Covid-19. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lagi bangkai ikan lumba-lumba ditemui di Kuala Perlis
Oleh NUR NAZLINA NADZARI

20 September 2021, 5:10 pm
KANGAR – Satu lagi bangkai ikan lumba-lumba jenis Irrawaddy ditemui terdampar di pesisir pantai Kuala Perlis pada malam semalam.
Pengasas Perlis Nature and Wildlife (PNW), Syamil Abd. Rahman memberitahu, pihaknya menerima laporan mengenai penemuan bangkai hidupan laut itu kira-kira pukul 9.45 malam.
Katanya, ikan lumba-lumba sepanjang 1.9 meter dan berat kira-kira 70 kilogram tersebut dipercayai mati sejak dua minggu lalu kerana keadaan badannya yang sudah mengeluarkan bau busuk serta berulat.
“Operasi memindahkan bangkai dan kerja-kerja mengambil sampel daripada bangkai ikan lumba-lumba tersebut tidak dapat dilakukan pada malam semalam kerana keadaan gelap serta air pasang.
“Kerja-kerja memindah dan pengambilan sampel untuk dihantar kepada Marine Mammal Conservation (MareCet) dilakukan pada pagi ini,” katanya di sini hari ini.
Beliau berkata, bangkai ikan tersebut diserahkan kepada Jabatan Perikanan Negeri Perlis untuk pelupusan.

Sejak awal bulan ini, sebanyak lima kes ikan terdampar diuruskan PNW iaitu tiga berjaya diselamatkan, manakala satu ditemui mati.
Difahamkan, satu lagi kes melibatkan bangkai ikan lumba-lumba diuruskan oleh Jabatan Perikanan Negeri Perlis pada awal bulan ini.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rentas negeri tidak termasuk dalam pengurangan SOP
Oleh MOHD RASDAN AHMAD

20 September 2021, 5:05 pm
PETALING JAYA – Datuk Seri Hishammuddin Tun Hussein menjelaskan, kebenaran merentas negeri tidak termasuk dalam senarai pengurangan prosedur operasi standard (SOP) Pelan Pemulihan Negara (PPN).
Jelas Menteri Kanan Pertahanan itu, keputusan berkaitan kebenaran merentas negeri perlu diteliti oleh Jawatankuasa Khas Pengurusan Pandemik yang dipengerusikan oleh Perdana Menteri, Datuk Seri Ismail Sabri Yaakob.
“Rentas negeri ada kaitan dengan fasa-fasa PPN negeri-negeri yang berkenaan.
“Namun syor datang daripada menteri bertanggungjawab untuk sektor tertentu dan kemudian dipertimbangkan di pelbagai peringkat termasuk Jawatankuasa Teknikal Pengurusan Pandemik serta dalam Mesyuarat Menteri Kuartet Covid-19,” katanya dalam satu kenyataan hari ini.
Terdahulu, Mesyuarat Kedua Menteri Kuartet Covid-19 akan diadakan esok dengan agenda utama memfokuskan terhadap usaha mempermudahkan 181 prosedur operasi standard (SOP) kepada 10 SOP sahaja.
Hishammuddin berkata, dua menteri juga akan dijemput berbincang bersama iaitu Menteri Pelancongan, Seni dan Budaya, Datuk Seri Nancy Shukri dan Menteri Belia dan Sukan, Datuk Seri Ahmad Faizal Azumu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Isteri hadiahkan zuriat terakhir sebelum ‘pergi’ akibat Covid
Oleh NOR SHAFAWATI YUP

20 September 2021, 5:25 pm
SEREMBAN – Seorang lelaki diduga dengan ujian berat apabila bergelar bapa tunggal kepada tujuh orang anak dalam sekelip mata selepas kehilangan isteri tercinta akibat jangkitan Covid-19.
Lebih menyedihkan, Mohd. Shahril Hakimi Hamdan, 41, berkata, isterinya, Hasmira Hussein, 38, yang ketika itu sedang mengandung meninggalkan zuriat terakhir mereka iaitu seorang bayi, Nur Hasmeyra Mohd. Shahril Hakimi yang selamat dilahirkan secara pembedahan pada 8 Ogos lalu.
Menurut Mohd. Shahril Hakimi, isterinya dimasukkan ke Hospital Tuanku Jaa’far (HTJ) Seremban pada 4 Ogos lalu selepas mengalami sesak nafas dan ditidurkan oleh pihak hospital pada 7 Ogos lalu.
“Isteri saya yang sedang mengandung tujuh bulan mengalami demam, sesak nafas dan hilang deria bau serta rasa, malah ketika dijangkiti Covid-19, dia belum divaksin.
“Selepas itu, saya serta lima anak turut disahkan positif Covid-19 kerana menjadi kontak rapat kepada isteri kecuali anak ketiga tidak dijangkiti,” katanya yang kini tinggal di rumah ibunya di Rumah Rakyat Nilai di sini hari ini.
Jelas Mohd. Shahril Hakimi, isterinya telah menghembuskan nafas terakhir pada 20 Ogos lalu di hospital dan tidak sempat menatap bayi yang baru dilahirkan.

“Sebelum isteri ditidurkan, saya dan anak-anak sempat membuat panggilan video dan itu kali terakhir kami bercakap.
“Hanya Allah yang tahu keadaan saya pada masa itu memandangkan saya tidak boleh berbuat apa-apa kerana menjalani kuarantin kendiri di rumah,” ujarnya.
Mohd. Shahril Hakimi yang menjalankan perniagaan secara kecil-kecilan menjual char kuetiau di sebuah warung di Nilai memberitahu, pada mulanya dia sukar menerima ujian berat itu, tambahan perlu menguruskan anak bongsu yang dilahirkan secara pramatang.
“Sepanjang 21 tahun mendirikan rumah tangga, isteri yang banyak menguruskan hal keluarga dan anak-anak, sekarang saya perlu kuat untuk mengambil tanggungjawab itu dan perlu bangkit semula,” katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki urus pengambilan vaksin RM20 ditahan
Oleh IVAN AMIRUL

20 September 2021, 5:58 pm
SEMPORNA – Seorang lelaki ditahan selepas disyaki terlibat dalam aktiviti memperdayakan orang awam dengan mengambil bayaran sebanyak RM20 bagi setiap seorang penerima suntikan vaksin Covid-19.
Lelaki tempatan berusia 61 tahun itu dikatakan mampu menguruskan pengambilan vaksin di salah sebuah Pusat Pemberian Vaksin (PPV) sekiranya orang awam membuat pembayaran kepadanya.
Ketua Polis Daerah Semporna, Superintendan Farhan Lee Abdullah berkata, lelaki terbabit ditahan Bahagian Pencegahan Jenayah dan Keselamatan Komuniti pada pukul 2.35 petang, Jumaat lalu di Pekan Semporna.
Farhan Lee.
“Lelaki berkenaan disyaki terlibat dengan aktiviti penipuan vaksin Covid-19 dengan menerima bayaran RM20 bagi setiap seorang penerima vaksin di Dewan Masyarakat Semporna.
“Kita mendapati seramai 16 individu yang sudah diuruskan suspek dengan bayaran RM20 setakat ini,” katanya menerusi satu kenyataan hari ini.
Berkenaan modus operasi pula, jelas beliau, suspek menawarkan perkhidmatan untuk mendapatkan suntikan vaksin di daerah Semporna dengan bayaran ditetapkan untuk setiap seorang mangsa.

“Kita memandang serius perkara seumpama ini sama ada melibatkan kumpulan sindiket atau individu yang mengambil peluang menjalankan kegiatan menawarkan sebarang bentuk perkhidmatan vaksinasi dengan mengenakan bayaran.
“Hal ini kerana kerajaan memberikan suntikan vaksin adalah secara percuma kepada semua,” ujarnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perlindungan takaful percuma buat penghantar makanan di NS
Oleh ZAKKINA WATI AHMAD TARMIZI

20 September 2021, 5:36 pm
SEREMBAN – Seramai 500 penghantar makanan di negeri ini menjadi perintis penerima manfaat kepada program Skim Takaful Tabah 2021 yang diberikan secara percuma melalui insiatif Tabung Pusat Pembangunan Belia Harapan Negeri Sembilan (Tabah) dalam tempoh setahun.
Menteri Besar Negeri Sembilan, Datuk Seri Aminuddin Harun berkata, skim perlindungan insurans kemalangan bagi penghantar makanan itu bertujuan melindungi golongan itu ketika bekerja.
“Sekiranya berlaku kematian, pihak waris akan menerima pampasan sebanyak RM10,000, manakala RM1,000 bagi khairat kematian.
“Jika kemalangan yang mengakibatkan kecacatan kekal pula, peserta akan menerima RM10,000. Bagi tuntutan hospital, sebanyak RM1,000 diberikan.
“Skim yang bernilai RM30 ini adalah percuma untuk 500 penghantar makanan di seluruh negeri ini selama setahun,” katanya kepada pemberita selepas melancarkan Skim Takaful Tabah 2021 di Seremban hari ini.
Sementara itu, Pengerusi Jawatankuasa Bertindak Belia dan Sukan Negeri Sembilan, Datuk Mohamad Taufek Abd Ghani berkata, sehingga kini, seramai 100 penghantar makanan yang telah memohon secara dalam talian pada peringkat pertama ini.

“Bagaimanapun, kami masih giat menyebar luas maklumat melalui aplikasi WhatsApp dalam kumpulan pelbagai jenis syarikat penghantar makanan bagi menarik lebih ramai penyertaan,” ujarnya.
Mana-mana penghantar makanan yang berminat mendapatkan skim takaful berkenaan boleh melayari Facebok Pusat Pembangunan Belia Harapan Negeri Sembilan -TABAH. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Johor masuk Fasa 2 PPN dalam waktu terdekat – TMJ
Oleh EDDY AQMAL MOHAMED HAMIDI dan KHAIRUL MOHD. ALI

20 September 2021, 4:55 pm
JOHOR BAHRU – Tunku Mahkota Johor, Tunku Ismail Sultan Ibrahim yakin Johor bakal beralih ke Fasa 2 Pelan Pemulihan Negara (PPN) dalam waktu terdekat.
Baginda bertitah demikian dalam satu kenyataan ringkas yang dimuat naik menerusi laman Facebook rasmi miliknya hari ini.
“Johor akan beralih ke Fasa 2 PPN tidak lama lagi.
“Selepas perbincangan saya dengan Jabatan Kesihatan Negeri Johor (JKNJ), Special Task Force Covid-19 Johor dan juga Menteri Kesihatan, saya yakin perkara ini akan diumumkan tidak lama lagi,” titahnya.
Pada 9 September lalu, Menteri Besar Johor, Datuk Ir. Hasni Mohammad berkata, kerajaan negeri memberi tumpuan kepada meningkatkan kualiti dan tahap perkhidmatan kesihatan awam di negeri ini dalam memastikan pesakit Covid-19 mendapat rawatan sewajarnya.
“Tumpuan kerajaan negeri dalam usaha beralih ke fasa seterusnya adalah untuk memastikan supaya kemudahan kesihatan mencukupi dalam apa keadaan sekalipun.

“Kita tahu kes terus meningkat di Johor dan ia banyak disumbangkan kluster industri kerana sektor berkenaan banyak menjalankan ujian setiap dua minggu sekali selain ujian di lapangan.
“Oleh itu, Johor perlu memastikan apabila beralih ke Fasa 2 PPN kita mempunyai kemudahan yang lengkap khususnya untuk merawat pesakit Covid-19 kategori tiga, empat dan lima,” ujarnya.
Sehubungan itu, Hasni memberitahu, pihaknya tetap komited untuk memastikan Johor beralih memasuki Fasa 2 dalam keadaan lebih bersedia.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12 remaja lepak sambil hisap dadah dikompaun RM18,000
Oleh MOHAMAD FAIZAL HASHIM

20 September 2021, 5:44 pm
JOHOR BAHRU – Biarpun sudah banyak kali dinasihatkan, namun masih ada yang enggan mematuhi prosedur operasi standard (SOP) Pelan Pemulihan Negara (PPN) Fasa 1 di negeri ini.
Tindakan sekumpulan individu termasuk beberapa remaja yang melepaskan gian untuk melepak bersama dengan menyewa sebuah pangsapuri di Jalan Tanjung Puteri, di sini, malam tadi dikenakan kompaun keseluruhan sebanyak RM18,000.
Dalam serbuan pukul 11.30 malam itu, sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Johor Bahru Selatan menahan 12 individu berusia antara 15 hingga 21 tahun.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, hasil pemeriksaan kediaman itu mendapati sekumpulan lelaki dan perempuan sedang duduk di ruang tamu tanpa ada penjarakan sosial.
“Hasil pemeriksaan lanjut mendapati, kesemua suspek tidak tinggal di rumah apartmen tersebut dan hanya menyewa selama satu hari untuk berkumpul dan melepak.
“Suspek yang terdiri daripada tujuh lelaki dan lima wanita itu ditahan untuk siasatan lanjut kerana tidak mematuhi SOP Fasa 2 PPN.

“Kesemua suspek dikompaun RM1,500 setiap seorang dan jumlah keseluruhan kompaun yang dikeluarkan berjumlah RM18,000,” katanya dalam kenyataan hari ini.
Mohd. Padzli berkata, hasil ujian saringan air kencing mendapati dua suspek lelaki dan seorang wanita berusia 18 hingga 20 tahun positif dadah jenis benzo dan ketamin. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lebih 55 peratus individu dewasa lengkap dos vaksin di Kelantan
Oleh ROSALWANI CHE SOH

20 September 2021, 3:49 pm
KOTA BHARU – Jabatan Kesihatan Negeri Kelantan (JKNK) merekodkan kira-kira 55.54 peratus golongan dewasa di negeri ini sudah lengkap dua dos suntikan vaksin Covid-19 sehingga semalam.
Pengarahnya, Datuk Dr. Zaini Hussin berkata, peratusan itu melibatkan seramai 686,640 individu yang sudah lengkap vaksinasi.
Menurutnya, bagi penerima dos pertama vaksin Covid-19, Kelantan kini telah merekodkan seramai 937,078 individu atau 75.8 peratus.
“Melihat kepada jumlah penerima dos pertama yang semakin meningkat, kita yakin Kelantan akan mencapai imuniti kelompok dengan 80 peratus daripada rakyat selesai divaksin pada hujung bulan ini.
“Sehingga Khamis lalu, jumlah penerima vaksin secara daftar terus (walk-in) adalah seramai 26,096 dan jumlah itu direkodkan sejak kaedah tersebut dilaksanakan lebih sebulan lalu,” katanya ketika dihubungi pemberita hari ini.
Menurut Zaini, meskipun tidak mencapai sasaran yang ditetapkan iaitu 12,000 dos vaksin sehari untuk penerima vaksin secara walk-in, beliau yakin golongan dewasa di Kelantan akan hadir menerima vaksin menerusi janji temu melalui aplikasi MySejahtera.

Ujarnya, beliau menyeru individu yang belum menerima vaksin agar hadir secara walk-in di pusat pemberian vaksin yang terdekat.
Tambahnya, langkah itu berupaya membantu negara mencapai imuniti kelompok seperti yang ditetapkan sekali gus mengurangkan kadar jangkitan Covid-19 di negeri ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mahkamah tolak rayuan Deepak, dua yang lain
Oleh NORLIZAH ABAS

20 September 2021, 4:37 pm
PUTRAJAYA – Ahli perniagaan, J.R. Deepak Jaikishan dan dua yang lain gagal di Mahkamah Rayuan hari ini untuk menghidupkan saman yang dikemukakan terhadap Datuk Seri Najib Tun Razak, isterinya Datin Seri Rosmah Mansor dan Ahli Parlimen Baling, Datuk Seri Abdul Azeez Abdul Rahim.
Deepak dan adiknya J. Rajesh serta Carpet Raya Sdn. Bhd. memfailkan saman terhadap ketiga-tiganya pada 2018 berhubung cukai yang dikenakan terhadap mereka selepas didakwa bertindak sebagai proksi bagi pasangan suami isteri itu.
Perkara tersebut ditentukan selepas panel tiga hakim diketuai oleh Datuk Mohamad Zabidin Mohd. Diah sebulat suara menolak rayuan itu dan memerintahkan mereka membayar kos RM10,000 kepada Najib dan Rosmah, manakala RM10,000 lagi kepada Abdul Azeez.
Beliau yang bersidang bersama Datuk Azizah Nawawi dan Datuk S. Nantha Balan berpuas hati Mahkamah Tinggi membuat keputusan yang betul ketika membatalkan tuntutan saman tersebut.
Panel itu berpendapat, rayuan ahli perniagaan tersebut tiada merit kerana pernyataan tuntutan jelas tidak dapat dikekalkan dan akan gagal jika perbicaraan diteruskan.
Dalam prosiding rayuan yang dijalankan secara dalam talian, peguam Daniel Annamalai mewakili perayu-perayu manakala David Mathews mewakili Najib serta Rosmah dan Datuk Prem Ramchandran mewakili Abdul Azeez.

Deepak merayu keputusan Mahkamah Tinggi pada 16 Julai tahun lalu yang membatalkan tuntutan samannya terhadap bekas Perdana Menteri, isteri dan Abdul Azeez berhubung cukai yang dikenakan selepas didakwa bertindak sebagai proksi bagi pasangan itu.
Pesuruhjaya Kehakiman Quay Chew Soon membuat keputusan itu selepas membenarkan permohonan Najib, Rosmah dan Abdul Azeez setelah berpuas hati kes plaintif jelas tidak dapat dikekalkan.
Beliau berpendapat, pernyataan tuntutan tidak mendedahkan kausa tindakan yang munasabah yang merupakan elemen penting untuk menyokong tuntutan konspirasi merosak, misfeasans dalam kedudukan awam dan perlanggaran tugas.
Terdahulu, dalam saman yang difailkan pada 15 November 2018, Deepak mendakwa antara 2004 dan 2010, beliau dan Carpet Raya bertindak sebagai ejen kepada Najib dan Rosmah dalam urus niaga tanah serta urusan perniagaan seperti yang diarahkan oleh pasangan itu.
Beliau juga mendakwa defendan ketiga (Abdul Azeez) turut bertindak sebagai ejen untuk Najib dan Rosmah untuk menjalankan urus niaga serta bertindak sebagai perantara antara pasangan dan plaintif kedua, Carpet Raya.
Deepak mendakwa, hasil transaksi itu, beliau menerima surat dari Lembaga Hasil Dalam Negeri (LHDN), bertarikh 2 Mac 2018 supaya menyelesaikan tunggakan cukai yang dikenakan terhadap Carpet Raya dan cukai pendapatannya berjumlah lebih RM6 juta tidak termasuk caj penalti dan faedah.
Deepak mendakwa dia menerima surat berkenaan selepas hubungannya dengan pasangan itu menjadi keruh pada 2012 berikutan keengganannya untuk mematuhi arahan mereka dalam kes sivil yang membabitkan penyiasat persendirian P. Balasubramaniam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Polis siasat video tular aksi basikal ‘cucuk angin’ treler
Oleh KHAIRULMIZAN YAHYA

20 September 2021, 3:38 pm
KUANTAN – Tindakan seorang penunggang basikal yang melakukan aksi bahaya dengan menunggang sambil mengikut rapat di belakang sebuah lori treler yang videonya tular sejak beberapa hari lalu, mendapat perhatian pihak polis.
Rakaman video itu dipercayai dirakam pada 17 September lalu di Jalan Kuantan – Gambang di sini oleh seorang pemandu lori yang memandu di belakang basikal berkenaan.
Dalam video berdurasi dua minit 34 saat itu menunjukkan seorang penunggang basikal melakukan aksi bahaya dengan mengikut rapat sebuah lori treler, manakala kedengaran percakapan perakam dengan rakannya yang memandu lori treler terbabit.
Tindakan pemandu basikal itu menimbulkan rasa bimbang pemandu lori berkenaan malah penunggang basikal itu dikatakan ikut memecut apabila lori terbabit cuba menjarakkan kenderaan mereka.
Timbalan Ketua Polis Daerah Kuantan, Superintendan Mohammed Rizal Kamarudin berkata, polis sedang mengesan penunggang basikal terbabit dan meminta orang ramai agar menyalurkan maklumat kepada pihak polis.
“Orang ramai kini diberi kelonggaran untuk bersukan dan beriadah termasuk melakukan aktiviti berbasikal, malangnya ada pihak yang salah guna kelonggaran itu dengan melanggar peraturan jalan raya seperti video yang tular sebelum ini.

“Kesalahan itu boleh diambil tindakan undang-undang di bawah Seksyen 42 dan Seksyen 54 Akta Pengangkutan Jalan (APJ) 1987 iaitu denda RM300 bagi kesalahan pertama dan RM1,000 untuk kesalahan berulang atau boleh dipenjara,”katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Rider’ kumpul duit beli barang dapur selepas lihat ‘bendera putih’
Oleh AHMAD SHAHERMAN SHAMSURI

20 September 2021, 4:01 pm
PETALING JAYA – Walaupun mereka umpama ‘kais pagi makan pagi’, namun atas keprihatinan dan membantu semasa manusia, sekumpulan penghantar makanan (rider) sanggup bersusah payah mengumpul duit untuk membantu sebuah keluarga.
Menerusi klip video yang dikongsi di laman Tiktok @hunterr02, kelihatan beberapa orang rider melawat sebuah rumah milik seorang lelaki yang telah mengangkat ‘bendera putih’ untuk meminta bantuan.
Berdasarkan klip video berdurasi 47 saat itu, kelihatan kumpulan rider tersebut meminta tuan rumah menyenaraikan barangan yang diperlukan keluarga itu.
Kumpulan rider berkenaan kemudiannya dilihat mengumpul duit sesama mereka sebelum bergegas ke sebuah kedai untuk membeli barangan keperluan seperti telur, beras, mi segera, susu bayi dan pelbagai barangan dapur.
Mereka seterusnya dilihat menyerahkan semua barangan keperluan itu kepada keluarga terbabit.
Bagaimanapun, tidak dinyatakan lokasi tepat mereka menghantar bantuan itu dan bila klip video itu dirakam.

Susulan perkongsian tersebut, rata-rata pengguna laman sosial memuji sikap yang ditunjukkan oleh kumpulan rider tersebut yang sanggup membantu orang lain walaupun mereka juga ada yang dalam kesusahan.
“Alhamdulillah terima kasih kerana membantu mereka, semoga abang-abang semua dimurahkan rezeki dan dipermudahkan segala urusan,” tulis Zaliha Ipoh.
Turut meninggalkan komen adalah seorang lagi pengguna dikenali sebagai Rosmah Bt. Wah.
“Terima kasih semoga Allah memberi rezeki yang melimpah ruah lagi pada yang membantu,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


YouTube digodam, Nabila hilang hampir 400,000 subcribers
Oleh NUR EMIRA SAIZALI

20 September 2021, 3:46 pm
PETALING JAYA – Belum reda kisah kedai ayam goreng dipecah masuk, Nabila Razali sekali lagi diduga apabila akaun YouTubenya digodam.
Perkara duka tersebut dikongsi pemilik nama lengkap Nur Nabila Mohd. Razali itu dalam beberapa perkongsian InstaStorynya.
“Ya Allah SWT, akaun YouTube Nabila Razali Entertainment kena godam.
“Hati saya hancur. Pasukan saya sedang berbincang dengan pihak YouTube untuk menyelesaikan masalah ini,” ujar pelantun lagu Pematah Hati itu.
Masih menyimpan harapan, pelakon drama Seindah Tujuh Warna Pelangi itu berdoa agar akaun yang telah digodam itu diperoleh semula.
“Semoga saya dapat semula akaun YouTube tersebut. Tolong doakan untuk saya,” katanya lagi.

Difahamkan, saluran terbabit baru dilancarkan setahun lebih dan sudah memiliki lebih 390,000 pengikut.
Sementara itu, menurut pengurusnya, Mohd. Asrul Abdul Talib, akaun tersebut telah dipadam oleh YouTube.
Katanya, pihaknya mula mengetahui kejadian tersebut selepas seorang individu membuat ciapan mengenai akaun YouTube itu yang ‘hilang’ dari radar.
“Ketika memeriksa akaun tersebut, rupa-rupanya sudah dipadam dari YouTube. Menerusi emel kami terima, saluran tersebut didakwa telah melanggar polisi kerana menyiarkan kandungan tertentu.
“Sayanglah jika hilang begitu saja kerana video muzik Peluang Kedua yang sudah ditonton lebih 33 juta dalam saluran itu. Lagi pula, usia akaun tersebut baru saja setahun,” ujarnya lagi.
Tambahnya, pihak mereka kini dalam proses berunding dengan pihak YouTube terbabit dengan pihak YouTube dan berharap dapat berjaya mendapatkannya semula.
“Sekarang pasukan kami sedang berusaha untuk mendapatkannya. Kami berdoa akaun tersebut dapat dikembalikan.
“Memang sedih jika terpaksa buat saluran baharu,” katanya lagi. – K! ONLINE


26 penghuni rumah orang tua Simee positif Covid-19
Oleh ZAKI SALLEH

20 September 2021, 3:25 pm
IPOH – Langkah-langkah pencegahan sewajarnya telah dilakukan oleh pihak pengurusan Rumah Orang-orang Tua Simee di sini termasuk kerja-kerja pembersihan berikutan kes jangkitan positif Covid-19 melibatkan 26 orang penghuninya.
Rumah jagaan tersebut menempatkan kira-kira 43 orang penghuni warga emas yang berusia antara 65 hingga 80 tahun.
Ahli Parlimen Ipoh Timur, Wong Kah Woh berkata, jangkitan bermula apabila dua orang penghuninya demam Rabu lalu dan ujian saringan yang dilakukan kemudian mendapati salah seorang daripada mereka positif Covid-19.
Menurut beliau, susulan itu ujian saringan dilakukan oleh pihak pengurusan rumah berkenaan dan mengesan 14 penghuninya positif lalu dikenakan kuarantin manakala kerja-kerja disinfeksi dilakukan.
“Berikutan itu, Ahli Dewan Undangan Negeri (ADUN) Canning, Jenny Choy telah menghubungi pihak Jabatan Kesihatan Daerah (JKD) Kinta pada Khamis bagi menjalankan ujian saringan lanjut pada 14 penghuni tadi.
“Hasil saringan itu, seramai 10 penghuni telah dihantar ke Hospital Raja Permaisuri Bainun (HRPB) bagi rawatan lanjut manakala empat yang lain terus menjalani kuarantin di rumah berkenaan,” katanya menerusi kenyataan yang dimuat naik dalam laman Facebook.

Ujian saringan yang dijalankan oleh pihak JKD Kinta terhadap penghuni lain dan petugas rumah kebajikan itu mendapati kesemuanya negatif Covid-19.
Bagaimanapun, 10 lagi penghuni dikesan positif pada Sabtu lalu.
Kata Kah Woh, dua daripada penghuni yang dirawat di HRPB kini telah dibenarkan keluar setelah keadaan mereka pulih manakala yang lain dirawat termasuk di Hospital Sungai Siput.
“Kejadian jangkitan ini mengejutkan memandangkan rumah kebajikan ini tidak menerima pelawat sejak Perintah Kawalan Pergerakan dikuatkuasakan tahun lalu.
“Buat masa ini tiada lagi kes positif dikesan dan kita akan memantau situasi dari semasa ke semasa,” ujarnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kelantan sedia bangunkan pertanian digital
Oleh YATIMIN ABDULLAH

20 September 2021, 4:20 pm
PASIR MAS – Kerajaan negeri sedia membangunkan konsep pertanian digital dalam usaha untuk meningkatkan hasil pengeluaran sumber makanan di negeri ini pada masa akan datang.
Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri, Tuan Mohd. Saripudin Tuan Ismail berkata, konsep itu merangkumi pengembangan pertanian dengan menggunakan kaedah terkini iaitu fertigasi dan menambah baik aspek pemasaran yang dilihat mampu memberi pulangan lebih baik kepada golongan petani.
Menurutnya, kerajaan negeri melalui Kumpulan Pertanian Kelantan Berhad (KPKB) telah bekerjasama dengan
Pertubuhan Peladang Kawasan (PPK) Kuala Langat, Selangor untuk memulakan konsep pertanian digital di negeri ini.
“Melalui kerjasama ini, PPK Kuala Langat akan berkongsi kepakaran dari segi pemasaran dan perkongsian teknologi yang digunakan dalam meningkatkan hasil pengeluaran pertanian.
“Sebagai permulaan, kerajaan negeri memperuntukkan sebanyak RM100,000 dalam perkongsian projek yang dilaksanakan antara KPKB dengan PPK Kuala Langat,” katanya ketika ditemui pemberita semasa mengadakan lawatan ke Kelab Komuniti Tani-Ternak Pasir Mas (Kitabina), Meranti di sini hari ini.
Dalam perkembangan lain, Ahli Dewan Undangan Negeri (ADUN) Selising itu memberitahu, pihaknya akan mengemukakan peruntukan yang lebih besar dalam usaha memajukan sektor pertanian di negeri ini untuk bajet tahun hadapan.

Katanya, pandemik Covid-19 yang menyerang negara sejak Mac tahun lalu menyaksikan ramai rakyat menjadikan pertanian sebagai punca utama dalam menjana pendapatan.
“Ini berikutan ramai yang kehilangan pekerjaan dan menjadikan pertanian untuk meneruskan kehidupan. Kerajaan negeri akan terus komited dalam membantu golongan ini dalam usaha merancakkan industri pertanian di Kelantan,” ujarnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes harian kekal bawah 15,000
Oleh SITI A'ISYAH SUKAIMI

20 September 2021, 4:05 pm
PUTRAJAYA – Kes harian Covid-19 terus menunjukkan trend penurunan apabila ia kekal di bawah angka 15,000 dengan sebanyak 14,345 kes dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, bilangan dicatatkan itu menjadikan jumlah kes positif Covid-19 di negara ini adalah sebanyak 2,112,175 kes.
Menurut beliau, Sarawak merekodkan sebanyak 3,611 kes, diikuti oleh Johor (1,598 kes) dan Selangor (1,365 kes).
“Sabah (1,255 kes), Pulau Pinang (1,170 kes), Perak (1,090 kes), Kelantan (1,050 kes), Kedah (967 kes), Terengganu (804 kes), Pahang (779 kes), Kuala Lumpur (307 kes), Melaka (162 kes) dan Negeri Sembilan (125 kes).
“Perlis (51 kes), Putrajaya (11 kes) dan tiada jangkitan baharu di Labuan,” menurut ciapan Twitter beliau di sini hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Menteri Kuartet Covid-19 mesyuarat esok
Oleh MOHD RASDAN AHMAD

20 September 2021, 4:30 pm
PETALING JAYA – Mesyuarat Kedua Menteri Kuartet Covid-19 akan diadakan esok dengan agenda utama memfokuskan terhadap usaha mempermudahkan 181 prosedur operasi standard (SOP) kepada 10 SOP saja.
Menteri Kanan Pertahanan, Datuk Seri Hishammuddin Tun Hussein berkata, dua menteri juga akan dijemput berbincang bersama iaitu Menteri Pelancongan, Seni dan Budaya, Datuk Seri Nancy Shukri dan Menteri Belia dan Sukan, Datuk Seri Ahmad Faizal Azumu.
“Kementerian Pelancongan akan memberi taklimat mengenai status terkini projek perintis gelembung pelancongan Langkawi dan potensi gelembung pelancongan yang lain manakala Kementerian Belia dan Sukan akan memberi taklimat mengenai potensi kelonggaran-kelonggaran lain dalam sektor sukan.
“Dalam pertemuan berikutnya minggu depan, kami akan menjemput pula Menteri Kanan Pendidikan, Datuk Radzi Jidin bagi memberi taklimat kepada Menteri Kuartet mengenai pelaksanaan vaksinasi bagi pelajar serta perkembangan terkini proses yang dilaksanakan KPM dalam pembukaan sekolah.
“Selain perkara berkenaan, Mesyuarat Menteri Kuartet Covid-19 esok turut akan memberi tumpuan terhadap naratif menjelang fasa endemik yang bermula hujung Oktober ini,” katanya melalui satu kenyataan hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengarah syarikat mengaku tidak salah tipu skim pelaburan
Oleh NUZULSHAM SHAMSUDDIN

20 September 2021, 3:44 pm
KUALA LUMPUR – Seorang pengarah sebuah syarikat swasta mengaku tidak bersalah di Mahkamah Majistret di sini hari ini atas pertuduhan menipu seorang suri rumah berhubung sebuah skim pelaburan pertukaran mata wang asing, Mac lalu.
Tertuduh Chua Chin Soon, 32, membuat pengakuan tidak bersalah itu selepas pertuduhan dibacakan terhadapnya di hadapan Majistret Tawfiq Affandy Chin.
Mengikut pertuduhan, tertuduh didakwa dengan niat menipu Khor Ghaik Hoon, 48, dengan memperdaya mangsa untuk mempercayai bahawa pelaburan Cooper Market yang dikendalikan tertuduh adalah wujud.
Perbuatan itu telah mendorong mangsa memasukkan RM4,250 ke dalam akaun Cooper IB Trader yang mana mangsa tidak akan memasukkan wang tunai tersebut sekiranya tidak diperdayakan.
Kesalahan itu didakwa dilakukan di Bank CIMB Cawangan Jinjang Selatan di sini pada 16 Mac lalu yang didakwa mengikut Seksyen 420 Kanun Keseksaan.
Hukuman bagi seksyen itu memperuntukkan hukuman penjara tidak kurang setahun maksimum 10 tahun dan dengan sebat dan boleh dikenakan denda jika sabit kesalahan.

Dalam prosiding itu pendakwaan dikendalikan Timbalan Pendakwa Raya, Nidzuwan Abdul Latif dan mahkamah membenarkan tertuduh diikat jamin RM3,000 dengan seorang penjamin.
Tarikh 27 Oktober ini ditetapkan sebutan semula kes.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rumah dijilat api ketika solat magrib
Oleh MUHAMMAD ZIKRI

21 September 2021, 11:36 pm
PONTIAN – Lima sekeluarga tinggal sehelai sepinggang apabila kediaman mereka hangus dalam kejadian kebakaran di Jalan Sangkar 2 Kecil, Parit Baran, Ayer Baloi di sini malam ini.
Menurut anak mangsa, Muhammad Anaszeri Mohd. Nordin, 16, ketika kejadian pada pukul 7.10 malam itu, ayahnya, Abdullah Ariffin, 71, sedang solat Maghrib, manakala ibunya, Sumarni Mohd. Said, 50, mengambil air sembahyang.
Katanya, sewaktu dia sedang makan, dia terdengar letupan antara biliknya dengan abang sulung, Mohd. Amin Hamsah Muhammad Nordin, 26.
Menurutnya, selepas berlaku letupan, bilik tersebut terbakar dan dia meminta ibu dan bapanya keluar segera dari rumah dan cubaan untuk memadamkan api dengan menggunakan air tidak berjaya.
“Ketika kejadian, saya, emak dan ayah berada di rumah, manakala abang sulung turun ke laut dan seorang lagi abang, Muhammad Akmal Mohd. Nordin, 21, mengikut orang berniaga di Pontian.
“Kami hanya sempat mengambil beberapa dokumen penting seperti kad pengenalan, geran tanah, surat beranak kerana api begitu cepat marak,” katanya ketika dihubungi di sini hari ini.

Tambah Muhammad Anaszeri, barangan elektrik yang dapat diselamatkann mesin basuk dan mesin jahit.
“ Malam ini kami sekeluarga menumpang di rumah mak saudara yang terletak dihadapan rumah kami, ujarnya.
Sementara itu, Ketua Balai Bomba dan Penyelamat Pontian, Penolong Penguasa Bomba, Azhar Abd. Jalil berkata, pihaknya menerima panggilan telefon pada pukul 7.16 malam sebelum tujuh anggota dikejarkan ke lokasi kejadian bersama sebuah jentera.
“Setibanya Pasukan Keluaran Operasi (PKO) di tempat kejadian didapati benar berlaku kebakaran sebuah rumah jenis separuh kekal yang berkeluasan 80 x 50 kaki persegi telah terbakar 90 peratus,” katanya.
Tambah Azhar, api telah berjaya dipadamkan sepenuhnya pada pukul 8.53 malam serta berjaya mengawal api daripada merebak ke sebuah stor berhampiran.-K! ONLINE.


TFC II tumpas, berpuas hati tangga ketiga Liga Premier
Oleh TENGKU DANISH BAHRI TENGKU YUSOFF

21 September 2021, 11:20 pm
KUALA TERENGGANU – Terengganu FC (TFC) II menutup kempen Liga Premier dengan hambar apabila tewas mengejut 0-1 kepada Kelantan United di Stadium Sultan Ismail Nasiruddin Shah di sini sebentar tadi.
Keputusan itu menyaksikan TFC II terpaksa berpuas hati menamatkan kempen musim ini di tangga ketiga dengan 35 mata, di belakang Sarawak United dan juara Liga Premier, Negeri Sembilan yang masing-masing mengumpul 38 dan 41 mata.
Turun selaku pelawat, TFC II bermula baik menerusi percubaan Jordan Mintah dari dalam kotak penalti pada minit ketujuh sebelum sepakan percumanya terkena tiang lima minit kemudian.
Kesempatan itu diambil Mohamad Hakim Ismail yang memanfaatkan situasi kelam-kabut berpunca sepakan sudut Amirul Shafik Che Soh meledak gol tunggal kemenangan Kelantan United pada minit ke-20.
Tersentak dengan jaringan itu, TFC II meningkatkan serangan menerusi tandukan Mintah namun berjaya ditepis penjaga gol lawan, Mohamad Fikri Che Soh pada minit ke-24.
Bersambung babak kedua penjaga gol Kelantan United itu terus cemerlang apabila menafikan tandukan Masaki Watanabe pada minit ke-51 disusuli rembatan Mintah pada minit ke-57.

Mohamad Fikri memastikan Kelantan United pulang dengan tiga mata selepas menepis sepakan kencang Mintah (m-67) untuk kedudukan 1-0 kekal sehingga wisel penamat. – K! ONLINE


TRW benam Selangor FC II, tempah slot ke Piala Malaysia
Oleh YATIMIN ABDULLAH

21 September 2021, 11:25 pm
KOTA BHARU – Kelantan FC menutup saingan Liga Premier musim ini dengan melakar kemenangan 2-1 ke atas Selangor FC II di Stadium Sultan Muhammad IV di sini sebentar tadi.
Kemenangan itu menyaksikan skuad The Red Warriors (TRW) menamatkan saingan liga pada kedudukan kelapan sekali gus berjaya menampah slot beraksi dalam saingan Piala Malaysia musim ini.
Bermain di atas padang becak, TRW dikejutkan dengan jaringan pertama pasukan pelawat menerusi sepakan percuma Nik Umar Nik Azizi pada minit ke-23 yang bijak memerangkap penjaga gawang tuan rumah, Mohd. Farizal Harun.
Seminit berselang, penjaring terbanyak TRW, Nurshamil Abd. Ghani berjaya menjaringkan gol penyamaan apabila memanfaatkan kesilapan penjaga gol Selangor FC II, Sikh Izhan Nazrel Sikh Azman yang gagal menangkap kemas bola sepakan sudut Mario Arques.
Kelantan FC terus bersorak apabila Syed Sobri Syed Muhd. meledak gol kedua buat pasukannya pada minit ke-38 dan keputusan 2-1 kekal hingga tamat babak pertama.
Pada separuh masa kedua, pelawat yang memperoleh peluang terbaik menjaringkan gol penyamaan pada minit ke-57 menerusi tandukan Nik Umar namun, tersasar.

Tersentak dengan asakan bertali arus Selangor FC II , TRW bangkit menerusi gerakan menarik ,namun gagal menoktahkan bola ke gol pelawat.
Keputusan 2-1 kekal hingga ke wisel penamat perlawanan. -K! ONLINE.


Polis guna dron pantau pelanggaran SOP di Putrajaya
Oleh AMREE AHMAD

21 September 2021, 11:44 pm
PUTRAJAYA – Pematuhan prosedur operasi standard (SOP) di beberapa lokasi panas sekitar Putrajaya selain Kuala Lumpur kini dipantau Unit Dron Pasukan Gerakan Udara, Bukit Aman.
Menurut Polis Diraja Malaysia (PDRM) menerusi hantaran di Facebook, penglibatan operasi unit berkenaan telah bermula pada 16 September lalu.
“Antara lokasi itu termasuklah taman-taman awam yang jelas dapat dilihat ada pertambahan luar biasa pengunjung susulan kelonggaran Fasa 2, Pelan Pemulihan Negara (PPN),” katanya hari ini.
Menurutnya, penggunaan dron dalam pemantauan udara yang dikendalikan unit itu juga mampu bertahan selama tidak kurang sejam dan boleh diterbangkan dalam radius sehingga lapan kilometer.
Selain itu, ujarnya, ia turut memiliki teknologi rakaman gambar serta membuat hebahan awam secara terus dari udara dalam tiga bahasa iaitu Melayu, Tamil dan Mandarin. – K! ONLINE.


NSFC julang Piala Liga Premier
Oleh AFIFI HAFIZ MOHD NOR

21 September 2021, 11:06 pm
SEREMBAN – Negeri Sembilan FC (NSFC) berjaya menjulang Piala Liga Premier selepas berjaya mengutip tiga mata dalam perlawanan menentang PDRM FC malam tadi.
Perlawanan penting yang berlangsung di Stadium Tuanku Abdul Rahman, Paroi di sini itu pasukan NSFC menang 4-2.
Gol pertama berjaya dijaringkan Barathkumar Ramaloo pada minit ke-25.
NSFC dapat kedudukan selesa selepas pemain PDRM FC, Muhamad Eskandar Ismail menjaring kan bola ke gawang sendiri pada minit ke-38.
Pada minit ke-13, sepakan penjuru Ketua Pasukan NSFC, Zaquan Adha Abd. Razak pada minit ke-13 berjaya diselamatkan penjaga gol Muhamad Hamka Daud.
Namun cubaan pemain tengah NSFC, Beomgeun Bae melalui sepakan dari luar kotak penalti pada minit ke-20 tersasar ke luar gawang.

Separuh masa pertama tamat dengan ambahan masa dua minit.
Minit ke -51 pemain NSFC, Mohamad Zamri Ramli dilayangkan kad kuning kerana mengasari pemain lawan.
NSFC berjaya memperoleh gol ketiga yang dijaringkan Alain Thierry Akono Akono pada minit ke-60.
Tiga minit selepas itu gawang gol NSFC berjaya dibolosi PDRM FC yang dijaringkan oleh pemain tengah, Durrkeswaran Ganasan.
Pada minit ke-71, PDRM FC sekali lagi berjaya menerobos gawang NSFC melalui sepakan Muhammad Azrie Reza Zamri.
Empat minit selepas itu, pemain gantian NSFC, Muhammad Fahmi Faizal berjaya menjaringkan gol keempat untuk pasukan kendalian K. Devan itu. Perlawanan tamat selepas tambahan masa tiga minit. – K! ONLINE.


Ayda Jebat selamat lahir bayi perempuan
Oleh MOHD. HAIKAL ISA

21 September 2021, 11:04 pm
PETALING JAYA – Selebriti popular, Ayda Jebat selamat melahirkan bayi perempuan secara pembedahan di sebuah pusat perubatan di Kuala Lumpur pukul 7.07 malam tadi.
Perkara tersebut diberitahu suami Ayda iaitu Nabil Mahir kepada media.
Nabil atau nama lengkapnya, Ahmad Nabil Ahmad Mahir, 33, dia bersyukur apabila proses pembedahan bagi melahirkan bayi sulung berjalan lancar.
“Alhamdulillah semuanya berjalan dengan lancar. Ayda selamat melahirkan anak pukul 7.07 malam seberat 2.77 kilogram,” katanya.
Petang tadi, Kosmo! Online melaporkan Ayda yang cukup dikenali menerusi lagu Parah Parah bakal bayi sulungnya secara pembedahan seminggu lebih awal dari tarikh yang dirancang.
“Assalamualaikum semua. Insya-Allah ‘baby wuvv’ (gelaran bayinya) akan keluar petang ini. Seminggu awal dari tarikh yang dirancang.

“Mohon maaf kalau ada salah dan silap. Doakan saya dan bayi sihat serta selamat. Amin,” tulisnya.
Ayda, 29, mendirikan rumah tangga dengan Nabil pada 1 Januari lalu selepas mengikat pertunangan secara dalam talian pada 28 April tahun lalu ketika pelaksanaan Perintah Kawalan Pergerakan (PKP). – K! ONLINE


Nelayan dikhuatiri lemas di muara Sungai Dungun
Oleh NIK NUR IZZATUL HAZWANI NIK ADNAN

21 September 2021, 9:54 pm
DUNGUN – Seorang nelayan dikhuatiri lemas selepas terjatuh dari bot yang dinaiki bersama dua lagi rakannya ketika pulang daripada menangkap ikan di perairan Kuala Dungun di sini hari ini.
Dalam kejadian kira-kira 1.55 tengah hari itu, bot gentian kaca dinaiki Mohd. Noor Mamat, 67, dan rakannya, Mohd. Ibrahim,63, bersama tekong, Mahadi Ibrahim, 56, dilambung ombak sewaktu memasuki muara Sungai Dungun.
Ketua Polis Daerah Dungun, Superintendan Baharudin Abdullah berkata, mangsa, Mohd. Noor dan rakannya Mohd. telah terjatuh dari bot tersebut yang telah dipukul ombak besar.
“Tekong bot yang berpatah balik, berjaya menyelamatkan Mohd. namun mangsa Mohd. Noor masih tidak dijumpai,” katanya ketika ditemui di pusat kawalan operasi di Kuala Dungun di sini hari ini.
Baharudin berkata, operasi mencari dan menyelamat (SAR) mangsa telah diaktifkan sebaik sahaja laporan diterima.
“Operasi hari ini disertai oleh 50 anggota dan pegawai polis, bomba, Maritim Malaysia (APMM) dan Angkatan Pertahanan Awam Malaysia (APM).

“SAR turut menumpukan kawasan pesisir pantai Kuala Dungun sehingga ke perairan Marang,” katanya.
Baharudin berkata, berdasarkan keadaan cuaca dan ombak lebih 0.5 meter, pihaknya percaya mangsa kemungkinan dihanyutkan ke pesisir pantai Marang. – K! ONLINE.


JDT II ikat Sarawak United 1-1, NSFC juara Liga Perdana
Oleh MOHAMAD FAIZAL HASHIM

21 September 2021, 11:31 pm
JOHOR BAHRU – Enggang Emas tidak mampu terbang tinggi untuk membawa piala Liga Perdana 2021 ke Stadium Tan Sri Hassan Yunos Larkin, malam tadi setelah mencatatkan keputusan seri 1-1 menentang Johor Darul Ta’zim II (JDT II).
Piala Liga Perdana yang menjadi rebutan tiga pasukan itu mendarat di Stadium Paroi, Negeri Sembilan setelah pasukan tuan rumah mencatatkan kemenangan 4-2 ke atas PDRM FC.
Keputusan itu menyaksikan Sarawak United FC kekal di tangga kedua liga dan akan mengisi slot terakhir Kumpulan A Piala Malaysia bersama Penang FC, Kuala Lumpur City FC dan Sri Pahang FC.
Sementara itu, bagi aksi di Stadium Majlis Bandaraya Pasir Gudang (MBPG), Kuching City FC menewaskan Perak FC II 2-0 sekali gus membolehkan pasukan The Cats menempah slot ke saingan Piala Malaysia.
Gol yang dijaringkan oleh Irwan Syazmin Wahab dan Aylton Ananias pada minit ke-63 dan ke-81 membolehkan skuad bimbingan Irfan Bakti Abu Salim mengisi slot Kumpulan B yang dianggap kumpulan maut dibarisi Selangor FC, Perak FC dan Terengganu FC.-K! ONLINE


Harga purata ayam nasional RM8.79 sekilogram
Oleh MOHD. HUSNI MOHD. NOOR

21 September 2021, 11:40 pm
PUTRAJAYA –  Kementerian Perdagangan Dalam Negeri dan Hal Ehwal Pengguna (KPDNHEP) berpuas hati dengan purata harga ayam nasional yang dicapai ketika ini iaitu sekitar RM8.79 sekilogram.
Pengarah Penguatkuasanya, Azman Adam berkata, harga purata itu diperolehi berdasarkan pemeriksaan dilakukan di 600 premis di seluruh negara hari ini.
Beliau berkata, harga itu lebih baik berbanding sekitar RM11 hingga RM11.50 yang direkodkan dua minggu lalu.
“Daripada pemeriksaan itu, 11 premis dikesan masih menjual pada harga RM10 ke atas; 147 premis (RM9.50 ke atas); 339 premis (RM9.50 ke bawah) dan 103 premis (RM8 ke bawah).
“Ini menunjukkan trend penurunan harga lebih baik berbanding minggu sebelumnya,” katanya ketika ditemui pada Ops Samar membabitkan beberapa buah restoran di sini hari ini.
Azman berkata, penurunan harga ini adalah hasil usaha berterusan pasukan penguatkuasa KPDNHEP di seluruh negara termasuk kerjasama rapat antara pihak penternak, pemborong dan peruncit.

Menurutnya, pihaknya juga memuji tindakan segelintir peniaga yang mengambil inisiatif sendiri untuk mengurangkan margin keuntungan mereka dengan menawarkan harga ayam lebih rendah. -K! ONLINE.


Budak 21 bulan kena gigit kera depan rumah
Oleh KOSMO!

21 September 2021, 9:32 pm
SEREMBAN – Seorang kanak-kanak perempuan berusia 21 bulan terpaksa dikejarkan ke Hospital Tuanku Ja’afar selepas digigit seekor kera di halaman rumahnya di Taman Dusun Nyior, di sini, 8.40 pagi tadi.
Insiden berkenaan disahkan oleh Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Wan Mat Wan Harun.
Menurut Wan Mat, pihaknya menerima aduan daripada seorang perempuan yang mendakwa anak buahnya mengalami kecederaan akibat gigitan seekor kera di halaman rumah dan segera dikejarkan ke hospital berhampiran.
Inilah kera yang menggigit seorang budak sebelum ditembak oleh Perhilitan pagi tadi.
“Bertindak atas aduan, anggota jabatan Perhilitan hadir ke rumah mangsa untuk melihat keadaan dan situasi di rumah mangsa. Semasa sampai di rumah mangsa, kera yang menyerang mangsa masih ada atas pokok seberang jalan di hadapan rumah mangsa, dan pihak Jabatan telah menembak mati kera tersebut.
“Kera jantan dewasa seberat kira-kira lapan kilogram telah dibawa ke pejabat untuk tindakan selanjutnya,” katanya ketika dihubungi di sini tadi.
Wan Mat berkata, kanak-kanak berkenaan kini masih lagi berada di hospital dan ditahan di wad bagi rawatan lanjut susulan mengalami kecederaan di bahagian belakang badan.

Menurutnya, pihak Perhilitan akan membantu keluarga mangsa dengan memohon keluarga mangsa mengisi borang tabung serangan binatang buas. -K! ONLINE.


Kain tutup keranda jadi langsir bilik vaksin
Oleh KOSMO!

21 September 2021, 7:30 pm
JAKARTA – Pengalaman seorang individu menerima vaksin di Indonesia menjadi tular di media sosial gara-gara kain yang digunakan sebagai pemisah bilik suntikan, lapor Suara.com, semalam.
Menerusi kemas kini di sebuah akaun TikTok, kain yang digunakan sebagai pemisah antara bilik penerimaan vaksin adalah kain penutup keranda berwarna hijau.
Terdapat tulisan pada kain tersebut yang membuat netizen menjadi seram iaitu kalimah ‘innalillahhiwainnaillahirajiun’ yang sering diucapkan apabila mendengar berita kematian orang Islam.
“Ini pintu masuk untuk penerimaan vaksin atau pemberitahuan kematian,” tulis keterangan video.
Namun begitu, pemilik video turut menjelaskan rakaman itu hanya sekadar gurauan semata-mata.
“Ini hanya gurauan sahaja, jangan takut vaksin. Vaksin adalah ikhtiar kita untuk menghindari kematian akibat Covid-19,” terangnya.

Sehingga kini, video itu sudah diulang tonton sebanyak 370 ribu kali. – Agensi


Kes belum turun empat digit
Oleh SITI A'ISYAH SUKAIMI

21 September 2021, 7:43 pm
PUTRAJAYA – Lebih seminggu lagi menuju akhir September, namun kes positif Covid-19 masih belum turun di bawah empat digit biarpun terdapat perubahan dari segi pelaporan angka setiap hari.
Sepanjang bulan ini sehingga semalam, angka tertinggi direkodkan ialah pada 10 September lalu dengan 21,176 kes, manakala kes terendah pada kelmarin iaitu 14,345 kes.
Bahkan, kes jangkitan baharu Covid-19 semalam turut dilaporkan di seluruh negera iaitu 15,759 kes termasuk 27 kes import, menjadikan jumlah kes positif Covid-19 sebanyak 2,127,934 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak kekal merekodkan kes tertinggi sebanyak 3,732 kes, diikuti oleh Johor sebanyak 1,959 kes dan Selangor sebanyak 1,934 kes.
“Seterusnya, Pulau Pinang (1,417 kes), Kelantan (1,338 kes), Sabah (1,291 kes), Perak (1,184 kes), Kedah (786 kes), Pahang (707 kes), Terengganu (592 kes), Kuala Lumpur (359 kes), Melaka (264 kes) dan Negeri Sembilan (127 kes).
“Putrajaya (34 kes), Perlis (23 kes) dan Labuan (12 kes). Daripada kes harian yang dilaporkan, 288 kes (1.8 peratus) kategori tiga, empat dan Lima, manakala 15,471 kes (98.2 peratus) kategori satu dan dua,” katanya dalam satu kenyataan di sini semalam.

Beliau berkata, terdapat 1,117 kes sedang dirawat di Unit Rawatan Rapi dan 635 kes memerlukan bantuan pernafasan.
“Terdapat 16,650 kes sembuh dengan jumlah kumulatif kes sembuh sepenuhnya daripada Covid-19 sebanyak 1,897,386 kes,” katanya.
Sementara itu, ujarnya, 23 kluster baharu dikenal pasti, masing-masing sembilan kluster tempat kerja dan kluster komuniti, tiga kluster kumpulan berisiko tinggi serta masing-masing satu kluster pendidikan lain dan kluster institusi pendidikan swasta berdaftar di bawah Kementerian Pendidikan. – K! ONLINE.


Mayat lelaki reput di paya bakau
Oleh IVAN AMIRUL

21 September 2021, 9:02 pm
LABUAN – Mayat seorang lelaki ditemui terapung di kawasan paya bakau SK 33, Kampung Sungai Keling semalam.
Mayat dalam keadaan reput itu ditemui sekitar pukul 2.30 petang oleh orang awam sebelum memaklumkan kejadian berkenaan kepada pihak polis.
Ketua Polis Daerah Labuan, Superintendan Ahmad Jawila berkata, sepasukan polis dikerah ke lokasi kejadian sebaik menerima maklumat terbabit.
“Setibanya di lokasi kejadian, anggota bertugas mendapat terdapat satu mayat dalam keadaan terapung dan mereput.
“Mayat berkenaam disyaki seorang lelaki berdasarkan rupa fizikal. Setakat ini, pihak polis mengklasifikasi kes sebagai laporan kes kematian mengejut (SDR) sehinggalah laporan bedah siasat diperolehi,” katanya.
Dalam pada itu, Ahmad memaklumkan setakat ini pihaknya belum menerima sebarang laporan mengenai orang hilang dan meminta orang ramai yang mempunyai maklumat mengenai kejadian terbabit untuk tampil menyalurkan maklumat. -K! ONLINE.


Bapa Amirudin meninggal dunia
Oleh MOHD YUNUS YAKKUB

21 September 2021, 7:19 pm
SHAH ALAM – Bapa Menteri Besar Selangor, Datuk Seri Amirudin Shari meninggal dunia hari ini.
Setiausaha Politik kepada Menteri Besar, Juwairiya Zukifli memaklumkan Allahyarham Shari Mokhsin meninggal dunia disebabkan komplikasi pernafasan.
“Jenazah Allahyarham akan dikebumikan di Kampung Parit Asam Kumbang, Benut, Pontian esok pagi, ” katanya dalam kenyataan hari ini.
Sementara itu, Amirudin dalam ciapan twitternya memberitahu komunikasi terakhir dengan arwah ayahnya pukul 1.27 tengah hari tadi menerusi aplikasi WhatsApp.
“Pukul 5.30 petang dapat berita abah meninggal dunia. Sejak kanak-kanak, selalu saya terfikir bagaimana harus saya lalui bila orang yang hampir dan rapat meninggal dunia.
“Terimalah takdir bahawa mati itu pasti bagi yang hidup,” katanya. -K! ONLINE.


RM1 juta diperuntukan bagi kukuh, stabilkan tebing Sungai Kemensah
Oleh MUHD AFIQ AL-HAFIZ MAT YUSOF

21 September 2021, 9:22 pm
KUALA LUMPUR – Perdana Menteri, Datuk Seri Ismail Sabri Yaakob telah meluluskan peruntukan sebanyak RM1 juta bagi pengukuhan dan penstabilan tebing Sungai Kemensah termasuk kerja berkaitan.
Pejabat Menteri Tugas-Tugas Khas dalam satu kenyataan berkata, peruntukan tersebut daripada Kumpulan Wang Amanah Bantuan Bencana Negara (KWABBN) yang diuruskan Agensi Pengurusan Bencana Negara (NADMA).
“Ia akan digunakan untuk penyediaan laluan masuk, platform jentera dan pemasangan cerucuk keping (Sheetpile) sepanjang 200 meter bagi mengelakkan kerosakan harta benda penduduk yang tinggal berhampiran sungai tersebut.
“Kerja-kerja ini perlu dilakukan bagi membaik pulih aliran dan tebing sungai serta mengurangkan risiko pergerakan tanah di kawasan bersebelahan,” kata kenyataan tersebut di sini hari ini.
Tambah kenyataan tersebut, kajian penilaian dan tindakan itu selaras secara bersama oleh Majlis Perbandaran Ampang Jaya (MPAJ), Jabatan Mineral dan Geosains Malaysia (JMG) dan cawangan kejuruteraan cerun Jabatan Kerja Raya (JKR).
Pada 17 September lalu, kejadian tanah runtuh telah berlaku di Jalan Kemensah Heights dipercayai akibat aliran air bawah tanah.

Kejadian itu menyebabkan struktur tanah menggelongsor, menyekat aliran sungai di bawah bukit daripada terus mengalir dan berlaku pergerakan aliran air bawah tanah yang mengakibatkan 27 rumah terjejas. – K! ONLINE.